text:
Nku ko byatangajwe n’umushumba wa Kiriziya gaturika ku isi Papa Francis, yavuze ko abagabo bubatse nabo bajya bagirwa Abasaseridoti kugira ngo bakorere umurimo w’Imana mu duce tw’Isi twitaruye tutarimo Abapadiri bahagije.
Nku ko byatangajwe n’umushumba wa Kiriziya gaturika ku isi Papa Francis, yavuze ko abagabo bubatse nabo bajya bagirwa Abasaseridoti kugira ngo bakorere umurimo w’Imana mu duce tw’Isi twitaruye tutarimo Abapadiri bahagije.
- Umushumba wa Kiriziya gaturika ku isi Papa Francis
Nkuko tubikesha ikinyamakuru kitwa Die Zeit cyandikirwa mu Budage , Papa Francis yavuze ko muri iki gihe Kiliziya iri kureba niba nta kuntu havugururwa bimwe mu mahame ayigenga kuburyo byafasha abagabo bubatse guhabwa ubusaseridoti.
- Abagabo bubatse nabo bajya bagirwa Abasaseridoti
Ibi bikaba byatuma uduce tw’isi cyane cyane mu Burayi tubasha kubona abapadiri bo gukora umurimo w’Imana.
Ibi ariko nibyemezwa ntibizaba bireba abagabo bubatse vuba cyangwa bagiye muri Kiliziya Gatulika vuba kuko ngo baba ‘bataraba abantu bo kwizerwa’.
Papa Benedigito XVI wasimbuwe na Papa Francis yigeze kuvuga ko ubuseribateri ku bapadiri atari ihame ridakuka mu zindi Kiliziya nk’uko yenda bimeze ku ihame ryo kuzuka kwa Yezu Kirisitu.
Nubwo Papa Francis yavuze kubyo kugira Abagabo bubatse Abasaseridoti icyo kugira abasaseridoti abagabo bubatse (kubemerera kurongora) cyo ntiyakigarutseho.
Bagabo John
Ibitekerezo
ese nyirubutungane papa francis afashe uwo mwanzuro wo kwemerera abagabo bubatse ingo kandi bizewe gushyirwa mu basasiredoti,ubwo si byaba ari kimwe no kwemerera abasasiredoti gushaka abagore? Kanda hano umusubize
papa rakoze Kanda hano umusubize
papa akomerereze aho akora umurimo wi mana neza peee imana imwongerere umugisha Kanda hano umusubize
njyewe simbyemeye kuko ataribyo nafate ibintu uko yabisanze Kanda hano umusubize
njyewe simbyemeye kuko ataribyo nafate ibintu uko yabisanze Kanda hano umusubize
njyewe simbyemeye kuko ataribyo nafate ibintu uko yabisanze Kanda hano umusubize
njyewe simbyemeye kuko ataribyo nafate ibintu uko yabisanze Kanda hano umusubize
njyewe simbyemeye kuko ataribyo nafate ibintu uko yabisanze Kanda hano umusubize
icyo si igitangaza rwose bibiliya ivuga iki soma danyeri 7:25 azigira inama zo guhindura ibihe n;amategeko kandi bizarekerwa mu maboko ye.... ubwo rero ni ukuba maso ubuhanuzi mureke busohore Kanda hano umusubize
L'EGLISE CATHOLIQUE EST UN PARADOXE INSONDABLE DU CHRIST. ALORS IL FAUT UNE CONNAISSANCE A LA FOIS PHILOSOPHIQUE ET THEOLOGIQUE AVEC L'AIDE DE L'ESPRIT SAINT POUR INTERPRETER ET ANALYSER SES ECRITURES. Kanda hano umusubize
Ni ukwitonda. Bibiliya ivuga n'abatazashaka kubera ingoma y'Imana ( Mt 19, 12-13 1Kor 7, 1-8 ). Gushaka ni impano y'Imana no kudashaka kubera Iyo ngoma ni impano. Bityo rero, mtimukagaragaze ibyo gushaka gusa, no kudashaka Bibiliya irabiteganya. Kiliziya niyemera ko umupadri ashobora gushaka, ntizabigira itegeko. Izarekera uburenganzira umupadri udashaka gushaka. Kandi no muri Bibiliya hagaragaramo abatarashatse: Yezu, Yohani intumwa, Pawulo, Yohani Batista,... Ubwo ni uko nivugiye abo mu Isezerano rishya. Na ho uwavuze ko ngo abapadri basanzwe babyara, nace bugufi. Padri agiye muri izo nzira ( gusambana, kuko kubyara atari cyo cyaha ), namugereranya na Petero wihakana Yezu, na Yuda wamugambaniye. Padri utasambanye ( ni abasigaye bose ), namugereranya n'intumwa zindi zamubereye inyangamugayo. Ahubwo mbaze: ko ntacyo muvuga Ku bashakanye basambana hanze? Kanda hano umusubize
« Gushaka ni impano y’Imana no kudashaka kubera Iyo ngoma ni impano. Bityo rero, mtimukagaragaze ibyo gushaka gusa, no kudashaka Bibiliya irabiteganya» Nibyo rwose, uvuze neza ibihura 100% n'ibyanditswe byera. Kuko mu Itorero rya mbere dusangamo Abakozi b'Imana BARI BAFITE ABAGORE (urugero Simoni Petero , Abavandimwe ba Nyagasani : abo ni Yakobo, na Yuda utari Isikariyota - uriya wanditse urwandiko rwegereye Ibyahishuwe.) Hari n'Abakozi b'Imana bari badafite Abagore (Urugero : Pawulo na Barinaba) Bityo rero mu Itorero rya mbere washoboraga Kuba Umukozi w'Imana KU RWEGO URWO ARI RWO RWOSE,( UMWEPISKOPI,...) warashatse cga se utarashatse. Nta murimo wari uhariwe abashatse gusa, cga ABATARASHATSE GUSA. Ibi Utabyemeye waba wirengagije ukuri nkana. (Ibyo wabisoma mu 1Abanyakorinti.9:3-5 ndetse n'ibisobanuro biri hasi ya paje, muri Bibiliya Ntagatifu ku murongo 9:5) Soma na 1Timote.3:1-12. Imana iguhe umugisha Muvandimwe muri Kristu Yezu. Kanda hano umusubize
TANDUKANYA ICYAHA CY'UMUSHUMBA N'INTAMA. NAHO GUSAMBANA KW'ABAPADIRI N'IBISANZWE, UMUNTU MUZIMA WAKWIYEMEZA KUBAHO ATARYA,ASHOBORA KUMARA UMUNSI 1,2,3,4 ARIKO AMAHEREZO N'UGUTSINDWA, NO KUTARONGORA URI MUZIMA ,USHOBORA KUMARA UMWAKA 1,2,3 ARIKO AMAHEREZO N'UGUTSINDWA. KERETSE ARI IKIREMBA. KANDI PADIRI NIWE UZI AMABANGA Y'ABASAMBANYI BOSE, UBWO SE URUNVA BAMWIMA . USHOBOYE KUKUBWIRA IBANGA RIREMEREYE KURIYA NTACYO YA KWIMA. Kanda hano umusubize
Batinze kubikora kuko nubundi nitegeko ryabantu nkuko danyeri yabihanuye Daniel 11:36_ 37 Kanda hano umusubize
Nibabahe Rugari Kuko Nubundi Ntibyababuzaga Kubyara,Kandi Bagakomeza Kwitwa Abakozi Bimana. Kanda hano umusubize
Nibabahe Rugari Kuko Nubundi Ntibyababuzaga Kubyara,Kandi Bagakomeza Kwitwa Abakozi Bimana. Kanda hano umusubize
BasanZwe babaho barenga 200 kW isi Kanda hano umusubize
Papa aramutse afashe uwo mwanzuro, waba rwose uhuje n'ibyanditswe byera. Dore icyo Bibiliya ibivugaho. ( Ndakoresha Bibiliya Ntagatifu) 1Timote.3:2-5 : « Ariko rero, UMWEPISKOPI agomba kuba ari umuntu w'inyangamugayo, WASHYINGIWE rimwe risa... akamenya kugenga URUGO RWE no gutoza ABANA BE kumvira... Nonese koko umuntu utazi gutegeka URUGO RWE BWITE, yashobora ate kwita kuri Kiliziya y'Imana.» 1Timote.3:12:« ABADIYAKONI bagomba kuba BARASHYINGIWE RIMWE RISA, bakamenya gutegeka neza ABANA BABO N'INGO ZABO. » 1Abanyakorinti.9:4-5: « Mbese twebwe twe ntitwagira uburenganzira bwo kurya no kunywa? Mbese ntitwashobora kugendana N'UMUGORE duhuje ukwemera, nk'uko izindi ntumwa, n'abavandimwe ba Nyagasani, na Kefasi babigenza?» Mu busobanuro buri hasi ya paje, Bibiliya Ntagatifu igira iti: 9:5 KUGENDANA N'UMUGORE DUHUJE UKWIZERA : Benshi mu ntumwa no mu Bogeza Inkuru Nziza, BARI BARASHATSE. Buri muntu yajyaga hose yabaga ari kumwe n'umugore we, bigasaba amakoraniro y'abakristu kubitaho. Pawulo yari azi neza ko abifitiye UBURENGANZIRA. We na Barinaba rero bahisemo kutagira umuntu n'umwe barushya no gutungwa n'amaboko yabo. Matayo.8:14-15 : « Yezu ngo agere kwa Petero, asanga NYIRABUKWE aryamye, yahinduwe. Amukoze mu kiganza, ubuganga bumwamukamo arabyuka, arabazimanira. » >> Uko Ibyanditswe bibyerekana rero, uhereye kuri Petero, ari we Kefasi, intumwa zindi, Abepiskopi, abadiyakoni,... (uretse Pawulo na Barinaba), bose bari bafite abagore. Amateka atwereka ko iyi nyigisho ibuza ABEPISKOPI n'abandi gushaka abagore ,ko yaje nyuma cyane mu binyejana byinshi intumwa zarasinziriye. Iyi ni inyigisho y'inzaduka, yaje nyuma, itandukanye n'ibyanditswe byera, nk'uko tumaze kubisoma muri Bibiliya Ntagatifu. ( Ushaka gusobanukirwa byinshi ku Byanditswe Byera, yasaba ko mushyira muri groupe ya watsapp : nimero ni 0727222925 ) Kanda hano umusubize
Uyu mugabo azahora yibukwa muri Kiliziya y'i Roma;arayiteza intambwe mu bintu bisaba ko hatangwa uburenganzira (bwo kubikora)ku mugaragaro.Urugero:kubyerekeye abatinganyi,ati "sinabacira urubanza".None kuby'irongora ry'abapadiri "arababohoye".Aho ,niba hariho abasezeranye kudashaka(voeu de célibat), ntibagiye kwimara agahinda ku bwinshi?Ndibwira ko azatungura abantu no mu bindi kuko Kiliziya ye igomba kwivugurura bihagije kugirango irangize umurimo ukomeye yashyiriweho. Papa Francis yivugiye ko atazaramba kuri uriya murimo.Kuri we rero n'igihe cyo kwihutisha gahunda zose afite ,bityo wenda, uzamusimbura azasoze umurimo: ashyira imbaraga mu kugarura intama zazimiye muri Kiliziya yazibyaye( ndavuga amatorero yagiye yiyomora kuri Kiliziya Gatolika), wenda anashimangira umubano mushya hagati ya Vatikani n'Uburayi bugiye kwiyubaka nyuma ya Brexit.! Kanda hano umusubize
Nta na hamwe Bible ibuza abanyamadini kurongora.Nubwo Kiliziya Gatolika yigisha ko PETERO ariwe PAPA wa mbere,Bible yerekana ahantu henshi ko PETERO witwaga na none SIMONI,yali afite umugore (Mark 1:30,31).Ikibabaje nuko abapadiri banga kurongora,nyamara hafi ya bose bagasambana,ndetse benshi bakaba bafite abana. Kanda hano umusubize
Nkubaze, unsubize. Harya mu Rwanda abapadri ni bangahe? Ababyaye bo ni bangahe? Ikimenyetso cg urukiko bigaragaza ko abo bana ari ababo biri he? Watweretse inyandiko y'ubwo bushakashatsi ( kugira ngo bitaba amagambo )? Mbese wafashe bangahe barimo kubyara? Ibihe byiza Kanda hano umusubize
Iki gitekerezo cya papa ndagishigikiye pe.kandi bizatuma abayoboke ba kiriziya gaturika biyongera cyane. Kanda hano umusubize
Iki gitekerezo cya papa ndagishigikiye pe.kandi bizatuma abayoboke ba kiriziya gaturika biyongera cyane. Kanda hano umusubize
Nibareke n'abagiyemo mbere bashake rwose kuko bamwe n'ubundi babyara rwihishwa .Ubwo c batandukaniye he n'abashyingiranywe ? Kanda hano umusubize
Ndumusose Narindi Kumwe Nabakobwa Babiri Dusaba Padir Rifut Yangakojyamo Kandi Harimo Umwanya Atwara Abobakobwa Ubwose Murumva Iki? Narumiwe Bashatse Baruhuka Kanda hano umusubize
chacun a sa droit de we marrier Kanda hano umusubize
l dsDdddddddd Kanda hano umusubize


c: text/html

text:
Nubwo Ntamuzi Gusa Birambabaje Namubonye Ku Mafoto
Imana Imwakire Mubayo,
Abashaka impushya zo gutwara ibinyabiziga bakwiriye guca mu nzira zemewe n’amategeko aho kwangiza amafaranga yabo bayagura inyiganano. Ababikora bibuke ko bihanwa n’amategeko, kandi ko nta kamaro kazo kuko isaha iyo ari yo yose Polisi yazibafatana.
Pumuzika amani Raphael disi yari akiri muto
Twamukundaga Imana imwakire
Rufayire arambabaje cyane! Gicumbi ibuze umusitari ukomeye.
Rufayire Imana imwakire. ntamuntu utamuzi keretse utagendaga Gicumbi
ntuye iburasirazuba ingoma ariko uyumugabo narimuzi murigare yagicumbi gusa ndababaaaaaye
Yega Birababaje Pee?Imana Imwacyire Mubayo?
Kabisa Rufayire Imana imwakire Gicumbi ibuze umustar uzwi pe
Rufayire kbsa arambabaje.Gusa uyu mugore yashatse kumwikiza yikomereze ubuhabara bwe.R.I.P
Rufayire niwe mu star Byumba yarifite lmana imwakire mu bayo.
Yoo pore sana imana imuhe iruhoko rindashira Amem
RIPRufayire Gicumbi ibuze umusitar

robotstxt: allowed

filter: keep


text:
Kenshi usanga Abanyarwanda bafite ibiribwa bikenewe kugira ngo barye ibyo kurya bikungahaye kandi bisa neza ariko si ko usanga bashobora kubitegura. Ibirayi ni kimwe mu biribwa bikunze kuboneka mu Rwanda usanga abantu batazi uburyo babitegura bunyuranye, kugira ngo ikinyamakuru Izuba Rirashe gikomeze kubana n’abasomyi bacyo kumenya amakuru ariko baniga byinshi kizakomeza kubagezaho uko ushobora gutegura […]
Guteka
Menya guteka umureti urimo ibirayi na persile
Abantu bamwe barya ibiryo bitaryoshye cyangwa bidafite agaciro ku buzima atari uko babibuze, ahubwo ari uko batazi gutunganya neza ifunguro riryoshye kandi ryiza. Ikinyamakuru Izuba Rirashe cyiyemeje gufasha abasomyi bacyo kwiyungura ubumenyi mu guteka, duhereye ku biribwa biboneka iwacu i Rwanda. Reka duhere ku mureti urimo ibirayi na persile: Ibikenewe ku mureti w’abantu batandatu 1. […]
Twige guteka crêpe, ikiribwa cy’ingenzi ku ifunguro iryo ari ryo ryose
Crêpes ni kimwe mu biribwa bikorwa hifashishishijwe ifarini (les patés), bishobora gufatwa ku ifunguro rya mu gitondo, irya saa yine, irya saa sita, irya saa cyenda ndetse n’irya nimugoroba. Nk’uko bitangazwa na Mamissa Bageni umuyobozi w’igikoni muri Centre d’Acceuil Hosanna, ngo crepes zirimo ubwoko bubiri, bitewe n’ibyifashishwa (ingredients) bihari. Ubwoko bwa mbere busaba ibintu bikeya […]


text:
ISOMO RYA MBERE
Isomo ryo mu gitabo cy’Umuhanuzi Mika (Mik 6, 1-4.6-8)
1Nimwumve icyo Uhoraho avuze : “Haguruka uburanire imbere y’imisozi, maze utununga twumve ijwi ryawe !” 2Misozi, nimwumve urubanza rw’Uhoraho, namwe mfatiro zitajegajega z’isi nimutege amatwi, kuko Uhoraho afitanye urubanza n’umuryango we, akaba aburana na Israheli : 3“Muryango wanjye, nagutwaye iki ? Mbese icyo nakuruhijeho ni ikihe ? Ngaho nsubiza ! 4Naba nzira se ko nakuvanye mu gihugu cya Misiri, nkakugobotora mu nzu y’uburetwa ? Cyangwa se ko nakoherereje Musa, Aroni na Miriyamu ho abayobozi ?”
(Umuntu winjiye mu Ngoro arabaza ati) 6“Nzahingukana iki imbere y’Uhoraho, kugira ngo mpfukamire Imana yo mu ijuru ? Nzamutura se ibitambo bitwikwa, cyangwa ibimasa bimaze umwaka umwe ? 7Uhoraho se yakwemera amapfizi y’intama agahumbagiza, cyangwa se amavuta atemba nk’imivu ? Nzamutura se umwana wanjye w’uburiza ngo abe icyiru cy’ubugome bwanjye, cyangwa se umwana wo mu bura bwanjye, ngo abe impongano y’ibyaha byanjye bwite ?”
(Nuko wa muntu ahabwa iki gisubizo) : 8“Mwana w’umuntu, bakumenyesheje ikiri cyiza, ari cyo Uhoraho agushakaho : nta kindi uretse kubahiriza ubutabera, gukunda ubudahemuka no kugendana n’Imana yawe mu bwiyoroshye.”
ZABURI (Zab 50 (49), 5.7a.c, 8-9, 16bc-17, 21, 23)
Inyik/ Tugendere mu butungane, mu nzira igana umukiro.
“Nimunkoranyirize abayoboke banjye,
ba bandi twagiranye igihango kigasozwa n’igitambo !
Tega amatwi muryango wanjye, ngiye kuvuga ;
jyewe Imana, nkaba n’Imana yawe !
“Ibitambo untura si byo nguhora,
kuko ibitambo byawe bitwikwa bimpora imbere.
Sinkeneye gufata ikimasa mu rugo rwawe,
cyangwa se amasekurume mu rubumbiro rwawe.
“Kuki ushyanukira gutondagura amategeko yanjye,
no guhoza ku rurimi isezerano ryanjye,
nyamara ntukunde gukosorwa,
maze amagambo yanjye ukayata hirya ?
“Ibyo ni byo ukora, none ukabona ko naceceka ?
Wibwira se ko meze nkawe ?
Dore ndagushinja, byose mbisheshe imbere yawe.
“Untura ibisingizo ho igitambo, ni we umpa ikuzo,
kandi aba aciye inzira nzamwerekeramo umukiro w’Imana.”
IBANGONDIRIMBO RIBANZIRIZA IVANJILI (Zab 95 (94), 8)
Alleluya Alleluya.
Uyu munsi ntitugundirize umutima wacu,
ahubwo dutege amatwi ijwi ry’Uhoraho.
Alleluya.
IVANJILI
+ Matayo (Mt 12, 38-42)
Muri icyo gihe, 38bamwe mu bigishamategeko no mu Bafarizayi baraterura babwira Yezu bati “Mwigisha,, turifuza kubona ukora igitangaza.” 39Arabasubiza ati “Iyi nkoko mbi kandi y’abahemu irashaka ikimenyetso ! Nta kindi kimenyetso izahabwa atari icy’umuhanuzi Yonasi. 40Nk’uko Yonasi yamaze mu nda y’igifi iminsi itatu n’amajoro atatu, ni na ko Umwana w’umuntu azamara mu nda y’isi iminsi itatu n’amajoro atatu. 41Ku munsi w’urubanza, Abanyaninivi bazahagurukira ab’iyi ngoma maze babatsinde, kuko bo bumvise inyigisho za Yonasi maze bakisubiraho, kandi hano hari uruta Yonasi ! 42Umwamikazi w’igihugu cy’epfo azahagurukira ab’iyi ngoma kuri uwo munsi w’urubanza, maze abatsinde, kuko yaturutse iyo gihera aje kumva ubuhanga bwa Salomoni, kandi hano hari uruta Salomoni.”


text:
Itorero Inkuru Nziza risanzwe rikorera hagati mu mujyi riri mu myiteguro y’amasengesho y’iminsi itatu, azatangira ku wa kane tariki 16 kugeza kuwa gatandatu 17 Kamena, akazasozwa n’igiterane cyagutse kibaza kuri iki cyumweru tariki 19 Kamena 2016, byose bikazabera ku aho rii torero ribarizwa.
Aya masangesho afite intego yo kugendana n’Imana, azitabirwa n’amatorero atandukanye nk’uko Bwana Boniface Singirankabo, ushinzwe ivugabutumwa muri iri torero abisobanura. Ati ‘’dusanzwe dutegura amasengesho nk’aya kandi akitabirwa n’abakristo bo mu matorero atandukanye.’’
Bwana Boniface Singirankabo ku ifoto itumira abantu kwitabira amasengesho n’igiterane
Gahunda y’amasengesho nk’aya igiye kuba ku ncuro ya kabiri muri uyu mwaka, iteguwe n’itorero Inkuru nziza, kuri ubu ikazasozwa n’igiterane kidasanzwe, hakorwa ibikorwa by’urukundo birimo gufasha abatishoboye muri bo. Kuri iyi ncuro ubufasha bukazahabwa umwe mu bakristo wacitse ku icumu rya jenoside yakorewe abatutsi mu 1994 utishoboye.


text:
Kabura: Abayobozi b’imidugudu bishora muri kanyanga bazirukanwa
Umunyamabanga nshingwabikorwa w’umurenge wa Kabarondo mu karere ka Kayonza, Ngabonziza Bideri Vincent, yadutangarije ko abakuru b’imidugudu bagaragara mu makosa yo gukora kanyanga cyangwa bagahishira abayikora bazasimbuzwa abandi.
Ngo mu kagari ka Kabura bateguye inama y’abaturage tariki 16/06/2013, aho abayobozi b’imidugudu bakora kanyanga bazasezererwa. Kugeza ubu abakuru b’imidugudu itandatu yo mu kagari ka Kabura ni bo bavuzweho kuba bakora inzoga ya Kanyanga.
Tariki 12/06/2013, abaturage bo mu mudugudu wa Kabeza batangarije Polisi ikorera mu karere ka Kayonza ko ibiyobyabwenge byiganjemo inzoga ya Kanyanga ari byo ntandaro y’amakimbirane mu miryango ndetse bamwe mu babikoreshaga bahita baniyemeza kubireka.
Mu kagari ka Kabura hagiye hakorwa imikwabu mu bihe bitandukanye yo gufata abenga kanyanga muri ako kagari bagahanwa, ariko nyuma y’igihe bamwe bakongera kuyenga.
Mu kiganiro Polisi ikorera mu karere ka Kayonza yahaye abaturage bo mu mudugudu wa Kabeza mu rwego rw’icyumweru cyahariwe Polisi, hari abaturage bavuze ko kuba inzoga ya Kanyanga idacika muri ako kagari ari uko hari na bamwe mu bakuru b’imidugudu bayenga kandi ari bo bakabaye batanga urugero rwiza ku baturage.
Akagari ka Kabura karimo abaturage bagera ku 8900, ariko hafi kimwe cya kabiri cya bo ngo banywa Kanyanga nk’uko umunyamabanga nshingwabikorwa w’umurenge wa Kabarondo yabidutangarije.
Mu kagari ka Kabura hari hagaragaye inganda zengerwamo Kanyanga zigera ku munani, ubu hamaze gusenywa inganda eshatu.
Mu gihe cy’ukwezi inganda zindi zisigaye na zo ngo zizaba zamaze gusenywa, hakazasigara ikibazo cy’izindi nganda bamwe mu baturage bagiye bakora ikuzimu, mu mashyamba n’ahandi hantu hihishe nk’uko umunyamabanga nshingwabikorwa w’umurenge wa Kabarondo akomeza abivuga.
Kurandura inzoga ya Kanyanga mu kagari ka Kabura ngo ni urugamba rutoroshye kuko hari igihe abayikora bifashisha imiheto n’imihoro bakarwanya abayobozi bagiye gusenya inganda za kanyanga.
Gusa ngo ntibizatuma urugamba rwo kubarwanya rudakomeza nk’uko umunyamabanga nshingwabikorwa wa Kabarondo akomeza abivuga.


text:
Ibintu 6 byemeza umukobwa ko umusore bakundana amukunda by'ukuri
Ubusanzwe gukunda ni ibintu biba ku muntu
bitewe n’ ibyiyumviro bye akumva akunze
umuntu runaka. Gusa buri wese yifuza kuba
yakundwa urukundo nyakuri kuko urukundo
iyo rujemo kubeshyanya rurushaho kubiha.
Urubuga "whowafica.com” ruvuga ko hari
ibintu bigera kuri 6 by’ingenzi bishobora
kukwemeza ko umusore agukunda by’ukuri .
1. Agumana nawe waba uri mu bihe byiza
n’ibibi: Umuntu ugukunda ntabwo
yishimana nawe mu bihe byiza gusa
ahubwo no mubihe bibi akuba hafi
akakwegera akifatanya nawe.
2. Yifuza kukumenya kurusha abandi:
Ikizakubwira ko umuntu agukunda ni uko
yumva yakumenya kuva hasi kugera hejuru
kugirango akwiyumvemo anakuzi neza, ku
buryo agutandukanya n’abandi, wowe
akagufata nk’umuntu w’agaciro gakomeye.
3. Akubwira buri kimwe: Umuhungu
ugukunda by’ ukuri akubwira icyo atekereza
cyose kugirango mujye inama kubyaba
bitagenda neza mu rukundo rwanyu bityo
mukabishakira umuti muri hamwe kugira
ngo n’ udi munsi bitazasubira.
4. Yirinda icyaguhungabanya: Ahora yumva
yakurwanira ishyaka kugira ngo umutekano
wawe uhore ari nta makemwa kabone yewe
niyo yaba nta bigango abayumva
ntacyagukoraho arebera ahubwo buri gihe
yumva yabanza mu bimbere mugihe
habayeho ibyago kuri wowe.
5. Aguharira umwanya we wose: Igihe cyose
afite cyo kuruhuka yumva mwaba muri
kumwe kabone yewe nubwo yaba afite akazi
yumva iteka mwahorana bitewe n’uburyo
aba akwiyumvamo.
6. Iyo agukoshereje agusaba imbabazi: Mu
buzima tubamo ntawe utagira ikosa, iyo
aguye mu ikosa rero araryemera kandi
akanarisabira imbabazi kuko aba yumva
abangamiwe no kubaho mutavuga rumwe.
Mukobwa rero niba ufite umusore wibwira
ko agukunda nyabyo, uzamurebere kuri ibi
bimenyetso tukubwiye.
Kunda page yacu ya FACEBOOK ujye ukurikirana amakuru byoroshye
Izindi nkuru wasoma
RUBAVU:IKIGANIRO NA HASSANI VUYANGA KU RUGENDO RWE MURI FILIME NYARWANDA AKAZI YIHEBEYE
Yo kuwa 2018-01-20 i saa 08:41:40
UYU MUSI NI TALIKI 17 MUTARAMA 2018 NI UMUNSI WA 17 MU MINSI IGIZE UMWAKA (.*)
Yo kuwa 2018-01-17 i saa 05:27:50
REBA IMODOKA IZAHABWA UZATSINDA NKA MISS RWANDA2018.MENYA UKO WAKWIYANDIKISHA UNYUZE HANO
Yo kuwa 2018-01-09 i saa 04:22:52
IBINTU BITANU UTARI UZI KU NDWARA Y'AGAHINDA GAKABIJE N'IGITERA IYO NDWARA.
Yo kuwa 2018-01-05 i saa 13:39:33
UMUHANGA MU MIBARE N'UBUTABIRE YABONYE IZUBU KUR'UYU MUNSI.BYINSHI BYARANZE UWA 4 MUTARAMA
Yo kuwa 2018-01-04 i saa 07:07:27


text:
Ubushomeri bukomeje kuba ikibazo gikomeye ndetse kinafatwa nk’intambamyi ku mizero y’ahazaza. Nyamara hari inzira ushobora kunyuramo ugasezera k’ ubushomeri dore ko na Leta y’u Rwanda yahagurukiye kuhangana n’iki kibazo.
Muri iyi minsi isi yose ihanganye n’ikibazo cy’umubare munini w’abashomeri cyane cyane urubyiruko. Ibi bituma benshi muri aba biheba rimwe na rimwe bakaba banakwishora mu bikorwa bibatesha agaciro cyangwa bitemewe n’amategeko nko kwicuruza, ubujura cyangwa kwishora mu biyobyabwenge.UBUKUNGU twabateguriye inzira ushobora kunyuramo bikakurinda kuba umucakara w’ubushomeri.
1. Hitamo icyo ushaka gukora kandi gishoboka
Mbere na mbere, kugira ngo wihangire umurimo ugomba kubanza gutekereza ku cyo ugiye gukora.Mu guhitamo icyo ugiye gukora ugomba kubanza gukora urutonde rw’ibyo uzi gukora, ubumenyi ubifitemo cyangwa ubunararibonye. Iyo umaze gukora urutonde rw’ibyo ushoboye uhitamo icyo ubona ukunze, ufitemo ubumenyi buhagije, kijyanye n’igihe, abo uzagiha ndetse n’aho uzagikorera. Iyo umaze guhitamo icyo uzakora rero ukurikizaho kwiga neza ndetse no gusuzuma aho uzagikorera hajyanye n’uko umushinga wawe umeze. Birumvikana ntabwo uzakorera umushinga w’ubworozi bw’amatungo ahantu bizajya bikugora kubona ibiryo by’amatungo nk’ubwatsi, amazi n’ibindi.Ntabwo uzakora uruganda rwo gusya imyaka ahantu hatari umuriro.
2. Gisha inama ukore n’ ubushakashatsi k’ umushinga wahisemo
Nyuma yo guhitamo icyo uzakora rero, uyu aba ari umwanya mwiza wo kwifashisha abandi bagutanze gukora bimwe n’ibyo uteganya gukora. Hano ushobora gusura umuntu uzi watejwe imbere n’ibyo uteganya gukora cyangwa bijya gusa nabyo. Ariko kandi ushobora kuyoboka ibigo bitanga amahugurwa ku myuga runaka nk’ubwubatsi, ubudozi, ubutetsi, ububaji n’ ibindi.
Biranakwiye kandi ko ugomba gufata amahugurwa ku bijyanye n’imicungire y’umushinga wawe. Ibi uzabifashwamo n’ibigo bitandukanye bitanga inama bikanafasha abantu gucunga neza imishinga yabo harimo nk’ikigega cy’ingwate BDF (Business Development Fund). Kwihugura mu byo ugiye gukora ni ingenzi cyane kuko ntiwavamo umuhinzi mworozi mwiza igihe utazi uburyo bwo gutera cyangwa gufumbira imyaka bya kijyambere.
3. Suzuma aho uzakorera umushinga wawe
Itegereze akarere cyangwa agace ugiye gukoreramo umushinga wawe, ugerageze kuziba icyuho cy’ibyo ubona bidahari kandi bikenewe, ugerageze kandi gukosora n’ibitagenda neza. Ibi biragusaba gushirika ubute witegereze neza nibiba ngombwa ubaze n’abagenerwa bikorwa wumve icyo batekereza. Ibi bizagufasha kumenya impamvu n’icyo uje gukora. Uzarebere kandi ku yindi mishinga uzaba uhasanze ibyiza ubikomereho ndetse unarusheho naho ibitagenda neza nawe uzaze nk’igisubizo kibereye abagenerwabikorwa.
4. Ishakemo ubushobozi
Ukimara kwiga akarere cyangwa agace uzakoreramo, ugomba gutangira kwishakamo ubushobozi. Amamiliyoni n’amamiliyoni y’imishinga apfira kuri iyi ngingo. Mu bantu 10 baganiriye n’UBUKUNGU, 8 batubwiye ko babangamirwa cyane no kubona igishoro (capital) ko kandi ari nayo mpamvu nyamukuru badashobora kwihangira imirimo. Abenshi bumva ko kugira ngo umuntu ahange ari uko aba afite igishoro (capital) gihambaye. Ariko buriya guhera kuri duke umuntu afite ntako bisa kuko bituma uhora wumva wava kuri utwo duke ugaharanira gutera imbere.
Kayitare Jean Baptiste ni umwe mu rubyiruko twaganiriye na we yagize ati “mbababazwa cyane no kubura igishoro kandi mfite imishinga myinshi kandi myiza”. Yakomeje atubwira ko ikibazo kimuremereye ari ingwate: “nagiye mu mabanki atandukanye njyanyeyo umushinga wanjye ngira ngo ndebe ko bampa inguzanyo ariko nta kindi banyakirizaga uretse kumbaza niba mfite ingwate,bansabye gusubiramo umushinga wanjye mbonye byanze ndaparika."
Birashoboka cyane ko ushobora kuba waraparitse kubera ingwate gusa wagakwiye no kujya umenya amakuru. Erega ushaka inka aryama nkayo. Dore nk’ubu Guverinoma y’u Rwanda ifatanyije na Banki itsura amajyambere (BRD) bashyizeho ikigega cy’ingwate BDF(Business Development Fund) kigamije gufasha abagore n’urubyiruko kwiteza imbere binyuze mu kubafasha kubona ingwate ku nguzanyo baka mu mabanki,hanyuma bakabishingira kugera kuri 75%. Uretse ibigo by’imari kandi ababyeyi, abavandimwe, inshuti nabo bashobora kugufasha kubona igishoro n’ubwo utagakwiye kubyitwaza cyane.
Urashaka kumva andi makuru y’ ubukungu ndetse n’ inama zagufasha kwiteza imbere? Andika ijambo ’ubukungu’ muri message wohereze kuri 2656
Nestor Irabaruta


text:
Inkuru!
Umukobwa yavuye i Kigali yicara muri Coaster yerekera i Cyangugu, ariko akinjira mumodoka yasanzemo umusore ucyeye bya hatari amwicara iruhande ubwo wenda yashakaga ko amuterete, umusore ntiyabyitaho kuko yari yibereye kuri What,s-Up, umukobwa agenda yiririmbira indirimbo z’abahanzi nyarwanda izigezweho, izakanyujijeho, nuko bageze imuhanga umukobwa arahindukira abaza wamuhungu, ngo wumvise ntazi kuririmba? Umuhungu aramubwira ngo ahubwo ujye uririmbira kuri radio cyangwa tellevisio, umukobwa araseka abaza umuhungu ati noneho nzikuririmba cyane? Umusore ati hoya ahubwo nuko aribyo byajya binyorohera kubizimya!
ππππππππππππππππππ


text:
Ibaruwa ifunguye ku rungano
Rungano, uraho?
Ndagukumbuye cyane. Nari maze iminsi ngutekereza, none nabonye wanyoherereje amafoto yawe. Wakoze cyane. Nanjye ndi aho ubu ndashaka icyanteza imbere, mfite intego yo kugera kuri bya bindi twaganiraga kera tukiri abana. Ubu ngendera kuri gahunda, ngira umwete kandi ngisha inama.
Nakomeje kwitegereza amafoto yawe dore ko buri munsi nyareba kandi nkayitegereza, byanteye kwibaza, aho wagiye nta myenda y’abantu bakuru ihaba? Ndibuka kera twiga mu mashuri abanza, wambara kontoni (...)
Rungano, uraho?
Ndagukumbuye cyane. Nari maze iminsi ngutekereza, none nabonye wanyoherereje amafoto yawe. Wakoze cyane. Nanjye ndi aho ubu ndashaka icyanteza imbere, mfite intego yo kugera kuri bya bindi twaganiraga kera tukiri abana. Ubu ngendera kuri gahunda, ngira umwete kandi ngisha inama.
Nakomeje kwitegereza amafoto yawe dore ko buri munsi nyareba kandi nkayitegereza, byanteye kwibaza, aho wagiye nta myenda y’abantu bakuru ihaba? Ndibuka kera twiga mu mashuri abanza, wambara kontoni (cotton), n’udushumi tw’ikanzu ukadufungira inyuma disi!
Ubundi ukambara ijipo ndende n’ishati nini ugatebeza! None se uribuka cya gihe mwarimu akwicaranya na Gahungu ukagira isoni ukarira?
Nongeye kwibuka kandi cya gihe Mugabo yakwandikiye ibaruwa ukarira, ukayishyira Mwarimu. Na ho se cya gihe bagukora ku ibere maze ukavuza induru! Kuguhoza byaragoranye. Umbabarire ibyo nibuka ni byinshi. Amafoto yawe yo yantaye mu rujijo.
Ni iki cyakumaze isoni kugeza ubwo wambara imyenda igaragaza amabere, kugeza kariya kageni? Noneho uyashaka n’utayashaka akayabona! Kandi buriya wumva nta kibazo? Erega n’inda yawe yibera hanze! Ese iyo wambaye akajipo kagaragaza ibibero wumva nta kibazo? Cyangwa bakubwiye ko ari bwo busirimu? Uziko ugenda uta agaciro buhoro buhoro?
Erega twaratandukanye cyane na masenge wajyaga adutoza yaritahiye. Ariko se iriya ni yo myenda mwambara ku isabukuru y’amavuko? None se ni ngombwa ko ujya ku mazi wambaye ubusa? Simbizi!
Mfite ubwoba ko uzaba nk’ururabo rwo ku nzira…uje wese arukoraho, akarwihumuriza, aruvuga neza ntacyo! Ariko iyo izuba rivuye ivumbi na ryo rijyaho, ndetse n’imvura yagwa ibyondo bigatwikira, iherezo ryarwo ni irihe?
Nagira ngo nkwibutse ibyo masenge yajyaga atubwira; umukobwa arangwa n’isuku ntasamara, aratuza, arambara akikwiza. Igiseke ntikigirwa cyiza nuko bagipfunduye! Gusa hari ibyiringiro byo kongera guhitamo neza no gupfundikira ako gaseke!
Ushobora kwambara ukaberwa kandi wikwije, cyane ko kwambara neza atari ukwerekana ibyo wambariyeho, kuko abantu barabizi ko imyenda y’imbere uyitunze kandi uyigirira isuku!
Rungano nsubiza ndakwinginze; Ibice by’umubiri wawe si indabo zo gutaka, si itike yo kugenderaho mu modoka, si umurya w’inanga ngo biraryoshya ibirori, si ikibaho ngo abanyeshuri barakigireho, si icyapa kiyobora abagenzi ngo urabyerekana mu muhanda, si Pasitori cyangwa Padiri ngo ubishyire imbere y’abandi; cyo jya wambara wikwize ni bwo bazakwita umwari.
Erega ntibazakwita impenebere ngo ni uko utaberetse uko ibere ryawe risa cyangwa ringana! Cyo rifubike uririnde imbeho hato icyo kibondo kitazasanga hari ibyangiritse cyagombaga kwifashisha. Kuba beza byo turayobora; keretse niba utifitiye icyizere ukaba wiyerekana mu buryo bwo gutanga abagabo ngo urusheho kwemerwa. Byaba ari byo se mwiza w’iwacu, ndakwinginze subira ku isoko.
Reka nkomeze nibwirire urungano, harya ngo ibiyobyabwenge bigomba gukomeza kudusarika? Mbese ni igitsure cyabaye gike cyangwa ni twebwe twananiranye? Ko twanga tukishora mu byica ubuzima bwacu ejo igihugu kizaba icyande?
Kera ko umwari yari Nyampinga, none ubu tukaba dusigaye turara ku mihanda duteze, aho uburanga twikanga mu minsi mike ntibuzahinduka ikijuju? Hari icyo tuzaba tukimariye urwatubye?
Erega iyo wize ukabona akazi cyangwa ugakora akandi gahwanye n’amashuri yawe nta kabuza wihahira icyo ushaka.
Yewe ga ngaho muzi za kabari ni twe, baraduca imigani ngo twebwe ab’ubwenge twibera za Huye, Ruhande ngo dusigaye twambuka imipaka disi. Nari nibagiwe ko ka weekend ari ako kuruhuka no gushyira ubwenge ku gihe atari ako kugana za Bugande ku wa gatanu ngo ngaruke ku cyumweru mvuye gusiga ibara imahanga no gusebya aho mvuka.
Nivugiraga ntundebe nabi kandi niba wumva bikubabaje subira ku isoko ndi uwo kwa Kanyarwanda iwabo w’abeza baharanira icyubahiro. Siko twatojwe se kuva mu bwana?
Reka nibwirire n’abahungu twakuranye. Erega ngo muri Amerika barambara, mu nsi y’ikibuno, mbega iby’iwacu! Ibidafashe bidafashije wambaye neza ibitagwa ntiwaberwa? Subiza amaso inyuma rungano.
Amafoto: Internet
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Rwanda | Nyamasheke: Barasabwa gukurikirana imishinga y’abagurijwe muri VUP.
Abashinzwe gukurikirana imishinga ya gahunda ya VUP (Vision 2020 Umurenge Program) mu mirenge ikoreramo mu karere ka Nyamasheke barasabwa kuba hafi y’abagenerwabikorwa kugira ngo babafashe kwiteza imbere More...
Rwanda | Gatsibo : abaturage bagaragaje uko bakira service bahabwa n’ubuyobozi
mu nyigo yakozwe n’umushinga PPIMA na AJPRODHO mu karere ka gatsibo yagaragaje ko abaturage bagaragaje icyo batekereza n’uko bakira serivisi bahabwa n’ubuyobozi kuva mumurenge kugera ku karere. mu More...
Rwanda | Kayonza: Imirenge ya Ndego na Murama iranengwa gutanga raporo zandikishijwe intoki
Umuyobozi mukuru ushinzwe igenamigambi muri minisiteri y’ubutegetsi bw’igihugu, Rugamba Egide, yanenze bikomeye imirenge ya Murama na Ndego ku bw’amaraporo yoherejwe ku karere ka Kayonza yandikishijwe More...
Rwanda | Nyabihu: Bitabiriye gukemura ibibazo by’abaturage binyuze muri komisiyo y’akarere ibishinzwe ndetse n’inteko y’abaturage
Komisiyo yicaranye n’abaturage bafite ibibazo by’imanza zitarangizwa muri Muringa Mu rwego rwo guca akarengane, amakimbirane, ibibazo bitandukanye More...
Gakenke : Gahunda yo gutanga ibyangombwa by’ubutaka iragenda biguruntege
Umwaka urashize gahunda yo gutanga ibyangombwa by’ubutaka itangiye. Mu mirenge 19 igize akarere ka Gakenke, imirenge itandatu ni yo yabonye ibyangombwa by’ubutaka. ukurikije imirenge isigaye, iyo gahunda More...
Gahunda ya VUP ikomeje gufasha benshi kwikura mu bukene
Gahunda ya VUP igenda ifasha abaturage kwikura mu bukene bukabije Gahunda ya VUP ni gahunda yashyizweho muri imwe mu mirenge ifite abaturage bakennye kurusha abandi hirya no hino mu Rwanda , bagahabwa imirimo bakora More...
Kirehe-Bahawe Telfone mu rwego rwo kujya batanga raporo z’ibiza buri munsi
Mu rwego rwo kumenya Ibiza aho byabaye no kubyirinda Minisiteri ishinzwe kurwanya ibiza no gushyura impunzi (MIDIMAR)kuri uyu wa 14/05/2012 yahaye telephone abayobozi bashinzwe imibereho myiza mu mirenge yosse igize More...
Nyamasheke: Barasabwa gutanga raporo z’ibiza buri munsi muri Midimar
Abashinzwe imibereho myiza mu mirenge igize akarere ka Nyamasheke barasabwa kujya batanga raporo ku biza bigwirira imirenge bakoreramo buri munsi, ibi bikaba bizafasha minisiteri ishinzwe gukumira ibiza no gucyura More...
Nyanza: Imirimo y’inyubako z’utugali irakataje
Imirimo yo kubaka ibiro by’utugali mu mirenge inyuranye igize akarere ka Nyanza irakataje, kugira ngo barebe ko mbere y’uko ukwezi kwa Kamena 2012 kugera aka karere kuzabe kabyujuje. Ibiro by’akagali More...
Kabarondo: Urubyiruko ntirwegerwa n’abaruhagarariye
Urubyiruko rwo mu murenge wa Kabarondo mu karere ka Kayonza ruvuga ko rutajya rwegerwa n’abaruhagarariye kugira ngo bungurane ibitekerezo ku buryo urubyiruko rwakwiteza imbere. Bamwe muri urwo rubyiruko bavuga More...


text:
ISOMO RYA MBERE
Igitabo cya Ruta (Ruta 2, 1-3.8-11; 4,13-17)
2Nawomi yari afite mwene wabo w’umugabo we, wari umukungu ukomeye wo mu muryango wa Elimeleki, akitwa Bowozi. 2Ruta w’Umumowabukazi abwira Nawomi ati «Ndagira ngo njye mu mirima guhumba ingano, inyuma y’umusaruzi uri bunkundire akanyemerera.» Aramusubiza ati « Ngaho genda, mwana wanjye. » 3Nuko aragenda ajya guhumba mu murima inyuma y’abasaruzi. 8Nuko Bowozi abwira Ruta ati « Urumva, mwana wa ? Ntugire ahandi ujya guhumba. Rwose ntuve hano. Ukomeze ukurikire abakozi banjye ; 9umurima basarura ntuwukureho amaso, ubagende inyuma. Nihanangirije bariya basore ngo ntihagire ugushotora, si byo se ? Kandi nugira inyota, ugende hariya hari ibibindi abakozi banjye bavomeyemo maze winywere. » 10Nuko Ruta amupfukama imbere, maze yubama ku butaka aramubwira ati « Ni iki kiguteye kungirira neza utyo, ukanyitaho kandi ndi Umunyamahangakazi ? » 11Bowozi aramusubiza ati « Bambwiye ibyawe, bantekerereza ukuntu wafashe neza nyokobukwe nyuma y’aho umugabo we apfiriye ; bambwira n’ukuntu wasize so na nyoko, ugasiga n’igihugu cyakubyaye, ukemera kujya mu gihugu utari uzi na gato. »
4,13Bowozi acyura Ruta maze amugira umugore we. Uhoraho amuha gusama abyara umuhungu. 14Abagore babwira Nawomi bati « Uhoraho nashimwe, We utagutereranye ngo ubure uzakurengera, ahubwo akaguha umwuzukuru uzaba ikirangirire muri Israheli. 15Azatuma usubirana amagara wahoranye, maze akubere akabando ko mu zabukuru. Uyu mukazana wawe ugukunda ni we umukubyariye : ubu se ntakurutiye abahungu barindwi ? » 16Nawomi aterura umwana amwiyegamiza ku gituza; kuva ubwo aba ari we umwirerera. 17Abagore b’abaturanyi baza kumwita izina bavuga bati « Nawomi yabonye umuhungu !» Nuko bamwita Obedi. Ni we wabyaye Yese, se wa Dawudi.
ZABURI (Zab 128 (127), 1-2, 3,4.5bc)
Inyik/ Nguko uko ahabwa umugisha, umuntu utinya Uhoraho.
Hahirwa umuntu wese utinya Uhoraho,
agakurikira inzira ze !
Uzatungwa n’ibivuye mu maboko yawe,
uzahirwe kandi byose bigutunganire.
Umugore wawe azamera nk’umuzabibu,
warumbukiye mu nzu yawe ;
abana bawe bazamera nk’ingemwe z’imitini,
zikikije ameza yawe.
Nguko uko ahabwa umugisha,
umuntu utinya Uhoraho.
Uzagirira amahirwe muri Yeruzalemu,
iminsi yose y’ubugingo bwawe.
IBANGONDIRIMBO RIBANZIRIZA IVANJILI (Mt 23, 9b.10b)
Alleluya Alleluya.
Mufite Umubyeyi umwe gusa, Imana Data uri mu ijuru.
Mufite Umuyobozi umwe gusa, ari we Kristu.
Alleluya.
IVANJILI
+ Matayo (Mt 23, 1-12)
Muri icyo gihe, 1Yezu abwira rubanda n’abigishwa be ati 2«Abigishamategeko n’Abafarizayi bicaye ku ntebe ya Musa : 3nuko rero nimukore kandi mukurikize icyo bababwira cyose, ariko ntimukigane imigenzereze yabo, kuko bavuga kandi ntibakore. 4Bahambira imitwaro iremereye bakayikorera abantu, ariko bo bakanga kuyikozaho n’urutoki ! 5Muri byose bakorera kugira ngo abantu bababone. Ni cyo gituma barushanwa gutwara ku kuboko no ku gahanga udupapuro twanditseho Amategeko, n’incunda z’imyambaro yabo bakazigira ndende. 6Bakunda ibyicaro bya mbere aho batumiwe, n’intebe za mbere mu masengero, 7bagakunda kuramukirizwa ku karubanda no kumva abantu babita ‘Mwigisha’. 8Mwebweho ntimugatume babita ‘Mwigisha’, kuko Umwigisha wanyu ari umwe gusa, mwese mukaba abavandimwe. 9Ku isi ntimukagire uwo mwita Umubyeyi wanyu, kuko mufite Umwe gusa, Imana Data uri mu ijuru. 10Ntimukemere ko babita ‘Abayobozi’, kuko mufite Umuyobozi umwe gusa, ari we Kristu. 11Umukuru muri mwe azabe umugaragu wanyu. 12Uzikuza wese azacishwa bugufi, naho uzicisha bugufi azakuzwa. »


text:
M’ubuzima bwawe ushobora kuba ubona ko ibyo wari wizeye byose birangiye . Yewe nuwo witaga umuvandimwe wawe cyangwa undi wese wari wizeyeho kukugirira neza , urabona atakwitayeho. Ubukene , umubabaro n’agahinda k’abawe bigiye kuguturitsa umutima . Ariko uyu munsi ijambo ry’Imana rirambwira ngo ” Humura “.
Umukozi w’Imana Intumwa ( Apotre Dr Paul Gitwaza ) , umushumba w’itorero rya Zion Temple ku isi arakugezaho ijambo ry’Imana riguhumuriza umutima yise ” AGAFU KA NYUMA ” . Iki kigisho kirimo ubutumwa bwa buri muntu kuri uyu munsi . Iki kigisho turagikesha urubuga rwa Authentic .
REBA IKIGISHO CYA APOSTLE Dr Paul M. Gitwaza GIKUBIYE MU CYISWE ” AGAFU KA NYUMA ”
Kanda hano Ukomeze udukurikirane kuri Facebook yacu maze uhite ukora Like bizajya bikorohera guhita ubona amakuru yacu muburyo bwihuse
Ntakirutimana Janvier


text:
ISOMO RYA MBERE
Ibaruwa ya mbere ya Mutagatifu Petero Intumwa (1 Pet 1, 10-16)
Bavandimwe, 10iby’uwo mukJro abahanuzi bagerageje kubikurikirana no kubisobanuza, maze bahanura ibyerekeye ineza mwari mugiye kugirirwa n’Imana. 11Bashakashakaga uko batahura igihe n’uburyo ibyo bari bumvishijwe na Roho wa Kristu wari ubarimo bizabera, nk’ ibyerekeye ububabare Kristu yagombaga kubabara, hamwe n’ikuzo rizahukurikira. 12Abo bahanuzi lmana yabahishuriye ko ubwo butumwa atari bo bwagenewe, ahubwo ko ari mwebwe bagomba kubushyikiriza, none ubu ngubu mukaba mubumenyeshejwe n’abigisha b’Inkuru Nziza bayobowe na Roho Mutagatifu woherejwe aturuka mu ijuru, ndetse n’abamalayika bifuza kuyirangamira. 13Nimuhore rero mwiteguye, mube maso kandi mushyire amiringiro yanyu yose mu ngabire muzahabwa, igihe Yezu Kristu azaba yigaragaje. 14Nimube nk’abana bumvira, mureke gukurikiza irari mwari mufite kera mukiri mu bujiji ; 15ahubwo mube intungane mu migenzereze yanyu yose, mbese nk’uko Uwabahamagaye na We ari intungane, 16kuko byanditswe ngo «Nimube intungane, kuko ndi intungane.»
ZABURI (Zab 98 (97), 1, 2-3ab, 3c-4)
Inyik/ Uhoraho yagaragaje ugutsinda kwe.
Nimuririmbire Uhoraho indirimbo nshya,
kuko yakoze ibintu by’agatangaza;
indyo ye, ukuboko kwe k’ubutagatifu,
byatumye atsinda.
Uhoraho yagaragaje ugutsinda kwe,
atangaza ubutabera bwe mu maso y’amahanga.
Yibutse ubuntu bwe n’ubudahemuka bwe,
agirira inzu ya Israheli.
Imipaka yose y’isi,
yabonye ugutsinda kw’Imana yacu.
Nimusingize Uhoraho ku isi hose,
nimuvuze impundu kandi muririmbe.
IBANGONDIRIMBO RIBANZIRlZA lVANJILI (Mt 11,25)
Alleluya Alleluya.
Uragasingizwa Dawe, Mutegetsi w’ijuru n’isi,
wowe wahishuriye abaciye bugufi amabanga y’lngoma y’ ijuru.
Alleluya.
IVANJILI
+ Mariko (Mk 10,28-31)
Muri icyo gihe, 28Petero araterura abwira Yezu ati «Dore twebwe twasize byose turagukurikira. » 29Yezu arasubiza ati «ndababwira ukuri, nta we uzaba yarasize urugo, cyangwa abavandimwe be, cyangwa bashiki be, cyangwa nyina, cyangwa se, cyangwa abana, cyangwa isambu ye ari jye abigirira n’Inkuru Nziza, 30ngo abure kwiturwa karijana muri iki gihe, ari amazu, ari abavandimwe, ari na bashiki be, na ba nyina, n’ abana n’ amasambu, ariko n’ ibitotezo bitabuze, kandi no mu gihe kizaza, akaziturwa ubugingo bw’iteka. 31Benshi mu ba mbere bazaba aba nyuma, n’aba nyuma babe aba mbere.»


text:
Kugwa kw’amabere bibaho uko umuntu agenda akura ariko hari n’ubwo bibaho imburagihe bitewe n’uburyo abyifatamo ndetse n’imibereho ye ya buri munsi.
Urubuga elcrema rugaragaza ko imirire, uko umuntu yitwara n’imyenda yambara bigira ingaruka mu gutuma amabere ashobora kugwa imburagihe.
Kurya bike ngo ugabanye ibiro
Hari abantu bibuza ibiryo bagamije kugabanya ibiro, ntabwo ari bibi ariko iyo urengeje urugero ukarya n’ubundi ibitagirira akamaro umubiri, ugatakaza ibiro byinshi icyarimwe bituma amabere agwa imburagihe.
Amavuta atuma uruhu rwongera kugira itoto
Nubwo amavuta atuma uruhu rusubirana itoto akoreshwa ariko agira ingaruka ku bice byegereye amabere kuko uruhu rwaho rusaza vuba ndetse n’amabere akagwa byihuse.
Kunywa itabi
Kunywa byaba inshuro imwe gusa buri munsi bigira ingaruka bigatuma amabere akweduka.
Uko unywa itabi bituma amaraso atembera mu ruhu agabanuka, amabere akagwa ndetse n’uruhu rwawe ntiruse neza.
Gukora siporo utambaye isutiye yabugenewe
Hari ubwo usanga abantu bakunda siporo zo kwirukanka kandi batambaye isutiye ya siporo. Uko rero umuntu agenda yiruka ibere ryizunguza ni na ko rigenda rikweduka.
Ugomba kwambara isutiye ya siporo kuko ni yo irindira ibere aho riherereye, ukiruka rihagaze neza ritagenda ryicunda. No ku zindi siporo na bwo ni ko biba bigomba kugenda.
Kwambara imyambaro yangiza amabere
Imyambaro ihambiriye cyane ituma ibere rizamuka cyangwa rikamanuka bitari mu miterere yaryo. N’igihe cyose umuntu agiye mu kazi kaza gutuma amabere ye akomeza kwizunguza nko guhinga n’ibindi aba agomba kwambara isutiye yitwa iya siporo kugira ngo amabere ye ntahungabane.
Emery@Rwandapaparazzi.rw
7,983 total views, 0 views today


text:
1. Isomo rya mbere n’Ivanjili byo kuri iki cyumweru biratubwira Roho Mutagatifu, Roho w’Imana Umuvugizi, uduha imbaraga zo kubera abahamya Nyagasani. Ivanjili tuyisanga muri disikuru Yezu yavuze igihe yasangiraga bwa nyuma n’intumwa ze. Kuri iki cyumweru Yohani akaba adufasha kuzirikana ku magambo ya Yezu aho avuga kuri Roho Mutagatifu umuhoza, Roho utadusiga twenyine, ahubwo Roho uhora aduhumuriza. Yezu imbere y’isi n’abamuciraga imanza yahuye na byinshi byashoboraga kumuca intege, ariko kubera ko yizeye uwamutumye kandi Roho ubahuza akaba yari amuri hafi, niyo mpamvu ahumuriza intumwa ze azibwira ati: “Niba munkunda koko, muzubaha amategeko yanjye. Nanjye nzasaba Data azabahe undi Muvugizi, uzaza kubana namwe iteka. Uwo ni Roho Nyir’ukuri isi idashobora kwakira, kuko itamubona kandi ntimumenye.” Yezu azi neza ko intumwa ze zizahura n’ibitotezo n’ibigeragezo, aziko nk’uko bamuciriye urubanza ari nako bazarucira intumwa ze, niyo mpamvu abahumuriza. Ntibari bonyine, bamenye Imana kandi barayemera, azabagenda imbere kandi Roho We azababera umuvugizi.
2. Aya magambo ya Yezu arakomeye kuko agaragariza buri wese ko kwemera Imana, kuyubaha muri byose no gukurikiza amategeko yayo aribyo biduha kuba muri iyi si tudafite ubwoba, dufite icyizere muri twe kandi dufite ubwigenge bw’umutima. Nibyo Petero atubwira mu Ibaruwa ye agira ati: “Bavandimwe, nimwubahe Kristu mu mitima yanyu kuko ari We Nyagasani. Nimuhore mwiteguye guha igisubizo umuntu wese, uzagira icyo ababaza ku byerekeye ukwizera kwanyu. Nyamara ariko mujye mubikorana ubugwaneza n’icyubahiro kandi mufite umutima utaryarya, kugira ngo nibanababeshyera, abasebya imigenzereze yanyu muri Kristu bazakorwe n’ikimwaro.” Uwo mutima mwiza ni wo ureshya Roho wa Nyagasani maze akaza gutura muri twe kugira ngo yereke isi ko uyibamba adakurura kandi ko nk’uko Petero akomeza abivuga, “ icyiruta ni ukubabazwa mukora neza niba ari ko Imana ibishaka, aho kubabazwa mukora nabi”. Yezu ntiyadusize turi imfubyi, yadusigiye Roho Mutagatifu utuma tuzirikana gukora igikwiye no kwirinda icyagirira abandi nabi. Uwo Roho ni We twese twahawe, abamwumvira bakaba bagira ubuzima kandi agahora abibutsa amagambo ya Yezu aho agira ati: “Umenya amategeko yanjye kandi akayubaha ni we unkunda. Kandi rero unkunda azakundwa na Data, nanjye nzamukunda kandi nzamwiyereka.”
3. Roho wa Nyagasani rero ntitumubonesha amaso cyangwa se ngo tumukozeho intoki, ahubwo atwigaragariza mu kwemera no mu mitima yacu, akaduha gutwaza no kugira icyizere muri twe no mu bihe bizaza kandi akaba ari We udufasha kurwana intambara ya Roho, intambara yo kwanga icyaha no guhitamo icyiza, akadufasha gusoma amateka tuyakuramo icyiza kidufasha gukomera no gutwaza tujya imbere.
4. Uwo Roho Nyagasani Yezu yasezeranyije abe kuri wa mugoroba basangira, ni We uyobora Kiliziya ye, ni We watumye “Filipo amanuka ajya mu mugi wa Samariya, yigisha abahatuye ibya Kristu, maze rubanda bagashishikarira n’umutima umwe inyigisho ze, kuko bari barumvise ibitangaza yakoraga kandi bakanabibona.” Uwo Roho ntagira imipaka, ntiyita k’umuryango uyu n’uyu cyangwa ku bwoko ubu n’ubu kuko twese turi abana bavukana b’Imana Data. Niba turi abavandimwe rero, niduterane inkunga, nidufatane urunana maze tureke Roho w’ukuri, Roho w’ubutabera n’amahoro atuyobore uko ibihe bihora bisimburana iteka.


text:
Bosenibamwe Aimé uherutse gukurwa ku mwanya w’akazi ka Guverineri w’Intara y’Amajyaruguru kimwe na mugenzi we Mukandasira Caritas wayoboraga Uburengerazuba, nibo bayobozi b’Intara bagaragaje ko bashishikajwe n’igikorwa rya Miss Rwanda, ndetse aba bombi bari bafite byinshi bemereye Miss Mutesi Jolly by’umwihariko nka Miss Rwanda 2016, kimwe n’abandi bagiye bahagararira intara zabo muri aya marushanwa. Kuba aba bayobizi bombi barakuweho, ni igihombo kuri Miss Mutesi Jolly ariko kandi no ku gikorwa cya Miss Rwanda muri rusange.
Mu marushanwa ya Miss Rwanda 2016, Bosenibamwe Aimé yari afite umurava udasanzwe n’ishema ryo gushyigikira no kwamamaza Miss Umuhoza Sharifa wari uhagarariye Amajyaruguru. Ntiyabashije kwambikwa ikamba, ariko Bosenibamwe yaramushimiye cyane ndetse habaho n’igikorwa cyo kumwakira yerekwa urukundo rudasanzwe.
Kuwa Kane tariki 19 Gicurasi 2016, uwari Guverineri w’Intara y’Amajyaruguru, Bosenibamwe Aimé yakiriye mu biro bye Miss Rwanda 2016, Mutesi Jolly wari umugendereye ajyanywe no kumushimira uburyo yabashyikiye mu marushanwa barimo we na bagenzi be bahataniraga ikamba.
Miss Rwanda 2016, yaboneyeho kumusaba kuzakomeza kumushyigikira mu mishinga ye yose ijyanye n’ubukerarugendo ndetse n’ibindi bikorwa ateganya. Bosenibamwe akaba yamwemereye ubwo bufasha, amwizeza ko atajya yanga gushyigikira urubyiruko rufite impano n’ubushake bwo gukora, cyane ko ibikorwa bye nabyo asanga bifitiye igihugu akamaro.
Miss Mutesi Jolly n’abamuherekeje, aha bari mu biro bya Guverineri w’Intara y’Amajyaruguru
Undi wagaragaje gushyigikira Miss Rwanda, ni uwahoze ari Guverineri w’Intara y’Uburengerazuba. Kuwa Gatandatu tariki 5 Werurwe 2016, Miss Rwanda 2016; Mutesi Jolly yasuye Intara y’Uburengerazuba yari ahagarariye mu marushanwa ya Nyampinga w’u Rwanda wa 2016, yakiranwa urugwiro n’abayobozi batandukanye, abanyeshuri n’abandi banyuranye bo muri iyi ntara.
Icyo gihe Miss Mutesi Jolly yabonanye na Guverineri w’Intara y’Uburengerazuba; Madamu Cartas Mukandasira, amwakira mu biro bye biherereye mu karere ka Karongi, baraganira ndetse anamugenera impano eshatu zitandukanye zishimangira ko yishimiwe n’uyu muyobozi.
Miss Mutesi Jolly yahawe na Guverineri impano zirimo ikarita y’Intara y’Uburengerazuba, icyansi nk’ikimenyetso cyo kumwifuriza gutunganirwa agahoza amata ku ruhimbi ndetse n’agaseke kazwi ibirimo n’aba bombi. Bagize umwanya wo kuganira ku bufatanye bakwiye kugirana nk’ubuyobozi bw’Intara ndetse na Mutesi Jolly wayihagarariye muri Miss Rwanda 2016.
Nta wundi muyobozi w’Intara cyangwa umujyi wa Kigali, wigeze agaragaza gushyigikira igikorwa cya Miss Rwanda nk’aba bombi baherutse gukurwa ku buyobozi. Nta washidikanya ko ari igihombo kuri Miss Mutesi Jolly wari ufite byinshi yijejwe nabo, ariko kandi ni n’igihombo ku gikorwa cya Miss Rwanda muri rusange.


text:
Imwe mu miryango yo mu Karere ka Huye yarokotse Jenoside yakorewe abatutsi irashimira Leta kubakiza ubuzima bwo kubungana ikirago mu macumbi y’abandi ariko bakavuga ko inzara ibamereye nabi.
Abavuga ibi ni bamwe mu miryango 63 y’abatishoboye irimo inshike 8 na 3 birukanwe muri Tanzaniya batujwe mu mudugudu wa Taba mu Kagali ka Bukomeye mu Murenge wa Mukura mu midugudu bubakiwe n’Akarere ka Huye, aho bamaze amezi 7.
Abenshi muri bo baravuga ko bishimira kuba barageze mu nyubako badasohorwamo nk’uko bari bamaze kubimenyera, ariko bakavuga ko kubona icyo kurya bigenda birushaho kuba ingorabahizi.
Ibyo bavuga ku mibereho yabo kandi biranemezwa n’umuryango ufasha imbabare Croix rouge wanabasuye ukabashyikiriza imfashanyo y’ibyo kurya n’ibikoresho, nawo wemeza ko wasanze ngo abenshi muri iyi miryango batanagira uburingiti bwo kwiyorosa.
Mukabacondo w’imyaka 61 yagize icyo avuga ku mibereho ye ati “ubuzima bwa hano ntabwo ari bwiza, ariko kandi kuko twabonye aho tuba turabifata uko biri, ariko nk’abakuze urya iyo washoboye kujya guca inshuro utabishobora ukaburara”
Uwimana Furaha umukobwa w’imyaka 23 wari uteruye uruhinja rwe yabyariye iwabo yavugaga ko nyina we yagiye gushakisha ubuzima mu mujyi wa Huye kugira ngo umuryango w’abana 7 ubashe kubaho.
Nubwo atasobanuye ubwoko w’umurimo nyina yagiye gukora yagize ati “Kugirango tubashe kurya nk’ubu mama yagiye gushakisha mu mujyi. Turategereza hakaba ubwo agize icyo azana ariko hari n’ubwo akibura tukaryama”
Undi mutegarugori witwa Nzabamwita Immaculée atekerereza yagize ati “Abafite imbaraga bajya guhaha tujya gushaka abafite ubutaka tukabahingira bakaduha ibyo kurya”
Kuri we avuga ko nubwo ngo kurya bigoye kuri bo ngo bishimira kuba batakibungana ikirago
Muyenzi Robert Umuhuzabikorwa rwa Croix Rouge y’ u Rwanda mu Karere ka Huye na Gisagara nawe yemeza ko bagize umwanya wo kureba imibereho y’abatuye muri uyu mudugudu bakabona bitoroshye, ati “Njyewe mu ngo nka 20 nasuye nasanze nta n’ikiringiti bafite kandi n’ikintu gitoya nkubwiye ariko n’ibindi bikoresho nk’ijerekana hari aho wasangaga bafite nk’akajerekani k’amacupa 3 gusa”
Ibi bikaba ari byo byatumye Croix Rouge ibashyikiriza ibikoresho bya miliyoni hafi 5 birimo amasafuriya, amajerekani, ibitenge, ibiringiti, sosoma, amasabune, imikeka, ibikombe n’indi myambaro.
Muyenzi kandi avuga ko ngo bafite ingamba zo gufasha aba baturage mu buryo burambye harebwa uko babakorera imishinga irambye ariko ngo babanje iby’ibanze.
Kagabo Joseph Umukozi w’Akarere ka Huye akaba n’umujyanama wa komite nyobozi y’akarere avuga ko ikibazo cy’imibereho y’abatujwe muri uyu mudugudu kizwi kandi akarere kagifite ku mutima.


text:
Page 15 of 21
UBUSHYUHE N’ICYOKERE KU MUNSI W’IMPERUKA
Nyuma y’uko Imana izazura abantu bose ku munsi w’imperuka, izabahuriza mu mbuga imwe kugira ngo ibacire imanza, icyo gihe izuba rizaba ryegereye abantu ribatwika kuburyo bazarengerwa n’ibyuya byabo; ibi bishimangirwa n’imvugo y’intumwa y’Imana Muhamadi (Imana imuhe amahoro n’imigisha) aho ivuga iti:
“Izuba rizegera ibiremwa ku munsi w’imperuka kugeza ubwo hagati yabo n’izuba hazabamo intera ingana na MILE imwe (Kilometero imwe n’igice), icyo gihe abantu bazabira ibyuya bitewe n’ibikorwa byabo, bamwe bizabagera ku tubumbankore twabo, abandi bizabagera ku mavi, abandi bizabagera mu rukenyerero, abandi bazarengerwa”. Yakiriwe na BUKAHRIY na MUSLIM
ABANTU IMANA IZATWIKIRA MURI ICYO GIHAGARARO
Igihe izuba rizaba ritwika abantu bikomeye muri icyo gihagararo, hari abantu Imana izatwikiriza igicucu cyayo ibarinde iryo zuba kubera ibikorwa byiza bakoze hano ku isi. Abo bantu, intumwa y’Imana yabagaragaje mu mvugo yayo igira iti:
“Abantu barindwi Imana izatwikira mu gicucu cyayo kuri wa munsi nta gicucu kizaba kiriho uretse icyayo; umuyobozi ukoresha ubutabera, umugabo umutima we uhora utekereza ku musigiti, abantu babiri bakundanye kubera Imana bakayihuriraho bakazarinda bapfa bagikundanye, umugabo uhamagarwa n’umugore ufite urwego n’ubwiza kugirango basambane akanga akamubwira ati:”Njyewe ndatinya Imana”, umuntu utanze ituro (mu ibanga) akarihisha kuburyo ukuboko kwe kw’imoso kutamenya icyo ukw’indyo gutanze, umuntu wibuka Imana yiherereye amaso ye akazenga amarira”. Yakiriwe na BUKHARIY na MUSLIM
Ugutakamba kw’Intumwa y’Imana Muhamadi (Imana imuhe amahoro n’imigisha) ku munsi w’imperuka
Nyuma y’uko izuba rizaba rimereye nabi abantu icyuya cyabuzuye, hamwe n’izindi ngorane zikomeye batazashobora kwihanganira muri icyo gihagararo, bazatangira gushakisha icyo bakora kugira ngo nibura Imana ibacire imanza, ibavane kuri iryo zuba, nk’uko intumwa y’Imana Muhamadi (Imana imuhe amahoro n’imigisha) ibitubwira mu mvugo ye ndende cyane igaragaza uko ibintu bizaba bimeze kuri icyo gihagararo ko bamwe mu bantu bazabwira abandi bati:
“Murabona ingorane n’akaga turimo, none nimureke turebe uwadutakambira ku Mana, bamwe bazavuga bati: “Musange ADAM” bazamusanga bamubwire bati:”Yewe ADAM niwowe se w’abantu bose, Imana yakuremye n’akaboko kayo, iguhuhamo umwuka uyiturutseho, itegeka abamalaika barakubamira, none dusabire Imana yawe kuko urabona ingorane turimo”. ADAM azabasubiza ati: “Mubyukuri Nyagasani wanjye, uyu munsi yarakaye uburakari atigeze arakara nkabwo ndetse ntan’ubundi azarakara nkabwo nyuma y’uyu munsi, kandi murabizi ko yambujije kurya igiti mu ijuru sinamwumvira, nanjye nifitiye ubwoba bwa roho yanjye, none nimusange undi utari jye abasabire”. Abantu bazajya ku ntumwa n’abahanuzi batandukanye babasaba kubasabira ku Mana ngo ibatabare ibavane kuri iryo zuba. Buri ntumwa izajya itanga impamvu zayo ibabwira iti:”Nimusange undi utari jye abasabire”. Bizakomeza gutyo, kugeza ubwo bazasanga intumwa y’Imana ISSA (YESU) Imana imuhe amahoro n’imigisha nawe ababwire nk’uko abandi bababwiye, kugeza ubwo bazasanga intumwa y’Imana MUHAMADI Imana imuhe amahoro n’imigisha bamubwire bati:”Yewe Muhamadi wowe uri intumwa y’Imana, wasozereje abahanuzi, Imana yari yarakubabariye ibyaha byose, none turagusabye udutakambire kuri Nyagasani wawe, kuko urabona akaga turimo” Intumwa y’Imana iravuga iti: “Ubwo nzagenda ngere munsi y’intebe y’Imana y’icyubahiro (AL AR’SHI), maze nubamire Imana inyigishe uko nyisingiza nyishimira mu buryo itigeze yigisha uwo ariwe wese mbere yanjye, ubwo nzabwirwa nti: Yewe MUHAMADI, ubura umutwe wawe, saba urahabwa, takamba kuko gutakamba kwawe kuremerwa”. Ubwo nzazamura umutwe wanjye maze mvuge nti: “Yewe Nyagasani, abantu banjye, abantu banjye.” Aha rero niho Imana izahita itangira guca imanza, abantu bakire iryo zuba kubera ubusabe, no gutakamba kw’intumwa y’Imana Muhamadi (Imana imuhe amahoro n’imigisha), urwo akaba ari urwego rukomeye ruzatuma abantu bose bamushimira kubera ko ubusabe bwakiriwe bakavanwa ku izuba, uru rwego nirwo rwitwa “AL MAQAMU AL MAH’MUD (المقام المحمود) bisobanuye urwego rushimwa n’abantu bose kubera icyo gikorwa cyo kubasabira azabakorera”. Tubisanga mu bitabo bya SAHIH BUKHARIY na MUSLIM


text:
Tariki ya 27 Ugushyingo 2017, Minisitiri w’Intebe w’u Rwanda Dr. Edouard Ngirente ari kumwe n’abandi bayobozi batandukanye basuye imishinga yo kuhira imyaka...
Kubera kutabimenya, abantu batari bake bavuga ko indwara ya diyabeti ifata abantu bakuru gusa nyamara iri iri mu moko atatu ashobora...
Umuryango w’abanyamakuru baharanira amahoro (Paxpress). ku bufa bufatanye n’umuryango w’urubyiruko ruharanira uburenganzira bwa muntu n’iterambere (AJPRODHO -JIJUKIRWA), Umuryango ugamije kurengera uburenganzira bw’umugore...
Iyi Filimi, Uwitonze yatangiye kuyifatira amashusho mu mwaka wa 2013 ayirangiza muri 2014. Mbere yo kuyerekana, asobanura ko yayikoze agamije kwerekana intambwe...
Kuri uyu wa gatatu tariki ya 22 Ugushyingo 2017, I Kigali hatangiye imurikagurisha ry’abakora ibikoresho by’ubwubatsi ndetse n’ababicuruza. Ni imurikagurisha rizamara iminsi...
Ubwo Sonia Rolland yahageraga, yacyiriwe n’Umuyobozi cy’icyo kigo, Mutzintare Damas Gisimba , abakozi bacyo ahita asura ibikorwa abana baharererwa bakora maze bamuririmbira...
Uwari asanzwe ari Umuyobozi w’Akarere ka Nyamagabe, Mugisha Philbert, yahagaritswe na Njyanama y’Akarere ka Nyamagabe, nyuma yo gutabwa muri yombi mu...
Umugoroba w’ababyeyi ni igitekerezo cyavutse mu mwaka wa 2010.Watangiye bawita akagoroba k’abagore kagamije kabafashaga kwinegura no kwihwitura. Kubera akamaro kagaragaje hafashwe icyemezo, ako kagoroba...
Ubuyobozi bw’ikigo gikwirakwiza amashanyarazi REG barasaba abaturage kuba maso bamagana abitwa abahigi. Abahigi ni abantu biyitirira gukorera REG bakishora mu bikorwa byo...
Bamwe mu babyeyi bo mu karere ka Rulindo, Intara y’amajyaruguru baravuga ko bashimishijwe n’umwanzuro Leta yafashe wo gukurikirana abagabo batera abana...


text:
Home > Ya ’nzaramba’ yo mu Gushyingo ijya izengereza abanyamayaga ubu yiteguwe (...)
Ya ’nzaramba’ yo mu Gushyingo ijya izengereza abanyamayaga ubu yiteguwe ite?
Iyi nzara yo mu mayaga yiswe ’Nzaramba’ yatangiye kumvikana cyane mu mpera za 2015.
Ni nyuma yaho igihingwa cy’imyumbati kiganje mu mayaga cyane cyane akarere ka Ruhango gifatiwe n’uburwayi bwo kubemba(gukonjama no kuma kw’amababi) ndetse no kubora imyumbati yo hasi(ibijumba) aho igihembwe cy’ihinga cya 2014 2015 abahinzi bo mu mayaga bahuye n’igihombo gikabije kujyeza ubwo abakoranaga n’amabanki babuze ubwishyu.
2015 rero ubwo imisozi yarangwagaho ubuso bunini buhinzeho imyumbati yari yambaye ubusa niho buri muturage yararanganya amaso yabura n’amatere y’imyumbati ahamuzengurutse, ati ‘nta kabuza iyi ni nzaramba kuko intsinzi yayo ntayo!’. Byahumiye ku mirari mu Gushyingo 2016 ubwo ya nzaramba koko yari ikomeje kuhaba ubukombe bamwe bati nzaramba iranze ibaye nzaramba abandi bati ni rukimirana kuko yisubiyemo.
Ariko se nyuma y’uko habonetse imbuto nshya y’imyumbati, ubu noneho abanyamayaga biteguye bate ya Nzaramba y’Ugushyingo yigize akaraha kajya he?
Murwanashyaka, umuturage utuye mu murenge wa Kinazi, akarere ka Ruhango yatubwiye ko nubwo imyumbati itaragera kuri buri muturage w’umunyamayaga ariko 2017 itandukanye n’imyaka ibiri ya wubanjirije. Aganira na Kigalipost ati “ Inzara yo ntiyabura nkeya ariko ishobora kutongera kwitwa nzaramba sinzi uko yazitwa ariko iki gihembwe cy’ihinga nikiduhira iraza kuba karahanyuze.”
Byiringiro Emmanuel ushinzwe ubuhinzi mu karere ka Ruhango ku murongo wa telephone yatubwiye ko inzara ica amarenga yo gucika kuko muri iki gihembwe cy’ihinga 2017 2018 cyatangijwe kuri uyu wa Kane tariki ya 21/09/2017, mu murenge wa Kinazi akarere ka Ruhango imbuto y’imyumbati izakwirakwizwa mu baturage benshi byibuza ku buryo n’umuturage wo hasi mu cyaro azabona imbuto y’imyumbati ku buryo. Ati “ Tudatabwe mu nama n’ikirere ya nzaramba yaba amateka!”
IBITEKEREZO BYATANZWE
-
By: Dio On: 2017-09-21 18:04:44
Kbsa , njye nshima cyane inkuru nk’iyi kbsa.
Mukore mwiteze imbere mu gihugu cy’umudendezo!!!!!!
-
By: Theogene On: 2017-09-21 20:52:34
Nzaramba Iyi Gucika Sivuba Nkuko Tubitecyereza Kuko Nimba Harandurwa Imyaka Ngo Nuguhuza Ubutaka Nuguhinga Igihingwa Cyimwe Yemwe Ntawarubara.


text:
Kugira ngo umukobwa akurure umuhungu, hari ibyo agomba kwitwararikaho kandi ibi bikaba ibigaragara igihe bahuye bwa mbere cyangwa se banasanzwe bari kumwe.
Urubuga the discovery news rubivuga ku buryo bu kurikira
Indoro y’umukobwa wiyizeye, imyifatire ye byose bikurura umuhungu.
Uko abakobwa baba bashaka abahungu babayeho neza mu bihe byabo byashize, abahungu nabo bakururwa n’abakobwa bafite amateka meza y’ubuzima bwabo.
Abakobwa babayeho neza mu bwangavu bwabo, batigeze bagira imyitwarire yo kwiyandarika babanye neza n’abakunzi bagize mbere nibo bifuzwa kandi bashimwe n’abahungu benshi kurenza ba bakobwa baba batavugwa neza ku birebana n’imyitwarire.
Muri rusange abahungu ntibakunda abakobwa bisiga cyane bagakabya (bimakiya), bitera imibavu ihumura cyane ku buryo inagira abo ibangamira, abahungu ntibanga umukobwa uzi kwiyitaho, wisiga neza ariko ntakabye ngo bimuhindurire uwo asanzwe ariwe w’ukuri.
Ku birebana n’imyambarire, umukobwa wambara neza, akagaragara neza ariko nabwo akambara yikwije niwe abahungu bakunda kuko bamubonamo umukobwa w’umutima. Umukobwa wambara imyambaro itagaragara nk’imubangamiye agenda yisuganya kubera ko hari uburyo imubangamiyemo niwe abahungu bakunda.
Umukobwa wiyoroshya, uca bugufi akurura abahungu 7 ku 10.
Umukobwa utagira amagambo menshi, udakunda kuvuga aho ari hose ariko ibi akabikora atari ukubera gutinya cyangwa kugira isoni ahubwo ari umuco yigirira wo gutuza akundwa n’abahungu kurenza wa mukobwa ushaka kwerekana ko ashabutse cyane aho ageze hose.
Umukobwa wubaha buri wese ariko nabwo akamenya kwihagararaho no gufata ibyemezo bidahubutse ni umukobwa wubahwa n’abahungu batabarika.
Abahungu batinya cyane umukobwa wigira umwamikazi mu buryo butandukanye.
Umukobwa w’umuhanga mu buryo butandukanye yaba mu magambo, mu mitekerereze, mu bikorwa, mu myitwarire, …yubahwa cyane n’abahungu kandi usanga kubera ibitekerezo bye abahungu benshi bashaka kumwegera no kumuganiriza.
Umukobwa uzi kwita ku muhungu uje amusanga, akamwakirana urugwiro niyo yaba amubwira amafuti akamwereka ko amwumva niyo abandi bahita bamwereka ko bamusuzuguye aba ari umuhanga imbere y’abahungu.
Kugira ngo umukobwa akurure umuhungu, hari ibyo agomba kwitwararika
Umukobwa utagendera mu bigare no mu magambo ya bagenzi be, akaba atari nyamwigendaho ariko akaba azi kwifatira imyanzuro atabanje kurindira ngo bagenzi be aribo bamufatira umwanzuro abahungu benshi baramwifuza.
Umukobwa uri kuganira n’umuhungu agatangira kwikora mu misatsi, ku ijosi, ku ntugu, ku matama aba yereka umuhungu ko yamukunze. Uyu rero iyo umuhungu yaje amusanga kubera urukundo umuhungu ahita yumva amukuruye kuko aba amuhaye igisubizo atamugoye.
Umukobwa utungura umuhungu akamusoma ku itama atabyiteguye aba agaragariza umuhungu ko amwiyumvamo.
Uwineza Vanessa@Rwandapaparazzi.rw
73,414 total views, 0 views today


text:
INKURU YA 15
Umugore wa Loti areba inyuma
LOTI n’umuryango we babanaga na Aburahamu mu gihugu cya Kanaani. Umunsi umwe, Aburahamu abwira Loti ati ‘aha hantu nta rwuri ruhari ruhagije amatungo yacu yose. Reka dutandukane. Nujya mu ruhande rumwe, nzajya mu rundi.’
Loti yitegereza igihugu, abona akarere keza cyane kabagamo amazi n’ubwatsi bwiza bw’amatungo ye. Aho hari mu Ntara ya Yorodani. Nuko Loti yimurirayo umuryango we n’amatungo ye. Hanyuma, baje gutura mu mudugudu wa Sodomu.
Abantu b’i Sodomu bari babi cyane. Ibyo byababazaga Loti kuko yari umuntu mwiza. Ibyo kandi byanababazaga Imana. Amaherezo, Imana yaje kohereza abamarayika babiri kujya kuburira Loti, bamumenyesha ko yari igiye kurimbura Sodomu hamwe n’umudugudu wa Gomora wari hafi aho, bitewe n’ububi bwaho.
Abamarayika babwira Loti bati ‘fata umugore wawe n’abakobwa bawe bombi maze uve aha hantu vuba!’ Kubera ko Loti n’umuryango we bazariraga, abamarayika babafashe ukuboko babavana mu mudugudu. Nuko umwe muri ba bamarayika aravuga ati ‘nimuhunge mudapfa! Ntimurebe inyuma. Muhungire ku misozi, mutarimbuka!’
Loti n’abakobwa barumviye, bahunga Sodomu. Ntibigeze bahagarara, kandi ntibashubije amaso inyuma. Ariko muka Loti we ntiyumviye. Igihe bari bageze kure gato y’i Sodomu, yarahagaze maze areba inyuma. Nuko ahinduka inkingi y’umunyu. Uramureba kuri iyi shusho?
Ibyo dushobora kubivanamo isomo rikomeye. Bitwumvisha ko Imana irokora abayumvira, ariko ko abatayumvira bazarimbuka.
Itangiriro 13:5-13; 18:20-33; 19:1-29; Luka 17:28-32; 2 Petero 2:6-8.


text:
HARIGIHE UKENERA ABAKUBWIRA"HOYA" KUGIRANGO UBE UWO UGOMBA KUBA WE!
Mubuzima byinshi tubifashwa n’abantu bagenzi bacu, ndetse ntawabaho ubuzima bwa nyamwigendaho ngo agire icyo ageraho!
Ariko iyo Imana ibona ibyiringiro byawe warabishyize mu bantu gusa,ijya yemera ko haribyo batagukorera kandi babishoboye, ngo nawe ugire icyo wimarira!
Ibi bihe byo kubwirwa "NO"narabisuzumye nsanga bibabaza ubinyuramo,ako kanya ariko wasuzuma ugasanga iyo bitabaho utari kuzagira icyo wimarira, kuko rimwe na rimwe kugira ngo utsinde ABANZI NI NGOMBWA
1.Abaguhemukira batuma ushyira ibyiringiro byawe byose mu Mana Idahinduka
2.Abakwimisha akazi batuma ufunguka ugatangira iyawe Business ugaha abandi akazi
3.Uwukodesha nakubwira nabi bizaba Itangiriro ryo gushaka uko uzubaka iyawe
4.Abagukanga iyo babaye benshi bikugeza kugushira ubwoba
5.Abavandimwe bakugurisha muri Egiputa nka Yosefu, jya umenyako ari Inzira yo kuzabayoborana n’Abanyegiputa
6.Iyo umuryango umwe ufunzwe ni inzira yo kubona undi mushya, aho guta umwanya ugoragoza utari bwongere gufunguka
7.Abakwereka ko bidashoboka, batera Imana kubahinyuza iyo utifatanije nabo
Menya neza ko ibi byose bitagushobokera udafite kwizera muri wowe! kuko iyo ugufite, ntuyoborwa nibyo ureba,cg wumva ahubwo "UYOBOBORWA n’ibyo WIZEYE" 2kor5:7
Kwizera ni imbaraga zituma udata umwanya kubitagenze neza Ako kanya,ni amaso akwereka icyo satani ashaka kurwanya muri wowe, ni ibyiringiro bikumvisha ko wowe n’Imana nta kure habi mutava,kandi nta kure heza mutagera! Ni ijwi rikongorera ko Umukiranutsi atabeshwaho n’abamukomera amashyi,ntanahungabanwa n’abatamwumva ahubwo abeshwaho no kwizera Roma1:17
Nibigufasha ubisangize abandi!
[email protected]
POWER OF CHANGE
MINISTRIES


text:
Mbifurije urugo ruhire bazabyare hungu na kobwa kndi gutwitambere yokubana nibyiza kuko umugore nubyara kba cool cool!!!
Mbifurije urugo ruhire bazabyare hungu na kobwa kndi gutwitambere yokubana nibyiza kuko umugore nubyura!!!
ndishimye cyane ariko gutwita mbere yigihe ni icyaha gikomeye imana izabane nabo
ndishimye cyane ariko gutwita mbere yigihe ni icyaha gikomeye imana izabane nabo
Imana Izabane Nabo Bazabyare Hungu nakobwa Imana Ibahe Umugisha
nukuri nibyiza kandi bishimishije imana gusa tumwifurije urugoruhire turamushyi giki ye
Nukuri nibyiza pe kndi umukobwa nu twitwa mama
ndanezewe KBS nkumuhanzi nkund cyane
ase ibyo binu biri official kko cg ni brag gusa?
ase ibyo binu biri official kko cg ni brag gusa?
nibyiza gusa birambabaje ko abukoze atwite iyo bitonda koko
Kbsa ni byiza cyane nubundi baratinze bazagire urugo ruhire
Kbsa ni byiza cyane nubundi baratinze bazagire urugo ruhire
Andika Igitekerezo cyawe hano Nibyiza Azabyarehungunakobwa!!
bazampe ubutumire nanjye nzabatwerera rwose
Azabyarehungunakobwabazahekebatunganirwe
thex kubukwembwabo birashimishije!!!!
Buriya se Safi byari byaramunaniye kumutera INDA?
Andika Igitekerezo cyawe yoo ngewe kugiti cyange biranshimishize disi bazabyare baheke babyare hungu na kobwa kdi Bazagire imigisha murugo rwabo naho abavuga nibavuge.ntahubuza abantu kuvuga bonne chance.
Filicition cle na kn
nubundi ntiyari sugi safi yariyaramurangije ntacyamubuza nokwihera Clema
gusa ikibabaje nuko nta mu star nyarwanda ukomeza ibyubuhanzi ari umu maman
Imana ishimwe kuba atwite umugore ni ubyara
haha safi baramutwaye hhhhhhhhhh
Biranejeje pe bazaba banaberanye pe
arakuze bihagije nako bose
Ariko ndumva ku giti cyange nta kibazo kirimo kuko umudamu ni ubyara ahubwo ammashyari muyagabanye dushyikire uyu munyarwandakazi yigire imbere muri byose
nonese atarikibazo agaseke urumvayaragatwayeneza?
ntago mwatubwiye neza ukuntu mwamenyeko atwite
nonese kuba yabatwite harikibazo kirimo? ntimukajye mukunda byacitse.
So what?


text:
Inkuru y’uruhererekane : Naramukunze iwacu baramwanga (Igice cya 3)
Igice cya 3
Duherukana wa musore agiye kuvuga uko yitwa, ese yaje kuyavuga reka dukomeze………………………
Wa musore arahindukira areba Caline ati nitwa, ataravuga aba arahinduye ati ariko ubundi wowe witwa nde wa kana we?? yari yatewe ubwuzu nako kana mbese ntiwarora doreko nubusanzwe yikundiraga abana, Caline yisekera ati:njye nitwa Caline, wowe?? Ubwo wa musore yari yagarutse afashe Caline mu biganza anapfukamye kugirango bareshye, aho kugirango yivuge ahubwo akomeza kwiganirira na ka Caline, erega baratindana bari bahindutse incuti mu byukuri kandi bwari bunije ariko wagirango ntibabibonaga.
Kubera gutinda, mu rugo kwa Kamanzi baje kubura Caline sibwo ikibazo kivutse! Murabizi ibyo mu bakire ubwo telephone zitangira gucicikana kuri polisi, Kamanzi kuri phone: allo!! inspector umukobwa wanjye arabuze, gira vuba uhite ushyira abapolisi mu mihanda yose yo muri aka gace, kandi umwana wanjye hakagira ikimubaho sinzi icyo unsobanurira. Ubwo Brigitte nawe yari yahamagaye sinakubwira aba ahindukiriye Kamanzi ati ariko ubundi umwana wanjye ntabuze kubera wowe?? yagiye ureba he? ese ubwo uri mugabo ki udashobora no kumenya kwita ku bana be? reba uko Confiance ameze none na Caline arabuze! ubwo ibyo byose yabimubwiraga amukubita inshyi zo mu gituza anarira mbese agahinda ari kose.
Ubwo kamanzi n’abasekirite bo kuri gate bahise basohoka kuko polisi nta gisubizo yari iri kubahereza. Bagikata mu muhanda uri inyuma y’igipangu babona abantu nko hirya, Kamanzi ati yewe muntu? Caline wari wikundiye umusore kubera ukuntu yari yamuganirije ibintu atari yarigeze abona na rimwe mu buzima yanga kwitaba nubwo yari yumvise ijwi ari irya Papa we, Kamanzi wari wigiye hino kurushaho arongera ati yemwe mwa bantu mwe? Noneho Caline yumva kwaba ari ugusuzugura abwira wa musore ati uwo ni papa buriya bambuze reka ngende, umusore wacu we sinzi ibyo yitekererezaga! Caline arahindukira ati Karame papa! Kamanzi arumirwa ati ese ni wowe Cali? Ba basekirite bati ariko turumva ariwe koko boss. Ubwo Kamanzi yongorera ba basekirite ati mwebwe mumfatire ririya bandi bari kumwe ndabaha icyo mwifuza.
Ubwo Caline agenda asanga papa we, akimugera mu maboko yibukako wa musore atamubwiye izina niko gukebuka ati: ariko ntiwambwiye uko witwa? Wa musore agizengo agiye kuvuga, Kamanzi ati sekirite murakora iki? Ba basekirite bahise basimbukira wa musore kubw’amahirwe arabiyaka si ukwiruka atareba inyuma aba ahanutse muri ruhurura yari munsi y’umuhanda, ba basekirite bumva agongera iyo hasi barigarukira bati nuhabyuka uraba uri umugabo. Bagaruka bishimye boss wabo abonye banezerewe yumvako gahunda zagenze neza ntiyirwa anababaza, ubwo Caline nawe abonye batamuzanjye aranezerwa ati buriya yabacitse! Nuko bajya mu rugo kuryama.
Ntibyatinze buracya, umunsi wo kujya ku ishuli, Caline amaze kwitegura ajya kureba Confiance mu cyumba cye, mubyukuri yari umeze neza gusa nta na kimwe yibukaga mu byamubayeho, Caline aramwitegereza aba arasetse, Confiance aramubaza ati: uraseka iki Cali? ahubwo arushaho guseka. Confiance ahagurutse yumva arababara umubiri wose ariko yihagararaho, arongera ati sha Cali wambwiye urimo uraseka iki?? Caline ati: ummmmhh, ntacyo!!
Confiance ati none se warangije kwitegura ngo tugende?? Caline ati njye namaze no kunywa icyayi maze?? Confiance ati: uti nukuri uri akana kabi, Ati ngaho genda ndagusanga mu modoka. Ark yumvaga atameze neza gusa ntacyo yibukaga mu byaraye bibaye agakekako wenda wari umunaniro.
Ubwo Caline yirutse ajya Ku modoka arafungura arinjira agezemo asangamo telephone, Juma ahita aza nuko Caline ahisha ya telephone mu gakapu ke. Caline we yarazi ibyabaye ariko ntiyarazi uruhare Juma yabigizemo kuko yari n’umwana ntiyabyitaho cyane! Hashize akanya Confiance araza asuhuza Juma ariko amwikiririza areba hasi, ntiyabyitaho bajya mu modoka baragenda.
Muri pause Caline ari Ku ishuli ya telephone irasona, yiruka ajya inyuma y’ishuli arayitaba, ariko nk’umwana wumuhanga aritaba ariko ntiyavuga nuko yumva ni ijwi ry’umugore agira ati: mwana wa uraho neza? Ese ko ijoro ryose naguhamagaye ntiwitabe uri amahoro? Niba nkorogoye uri mu ishuli unyihanganire ndahangayitse, ngaho wirirwe neza ubwo numara kwiga urampamagara, sibyo? wibuke umpamagare Kaliza yarambwiyengo nzagutashye aragukumbuye, Ndagukunda mwana wa maze wige neza!! Nuko arakupa. Ubwo Caline yari ategereje ko yumva izina rya nyiri telephone kuko yari yabiketse ko ari iya wa musore ariko ntiyaryumva pause irarangira abika telephone asubira mu ishuli.
Confiance ageze Ku ishuli mu gitondo ahura na ba Jeff abasuhuje baramwihorera, agirango nibisanzwe yigira mu ishuli, ariko bari kwiga yahindukira agahuza amaso na Jeff, Jeff agaseka erega biramuyobera ageze aho arisohokera ajya kwicara munsi y’igiti aho yakundaga kwiyicarira igihe atameze neza, ariko yareba mu ishuli akabona ba Jeff bakomeje kumwitegereza!
Batashye bari mu modoka, Confiance abaza Juma ati ariko wabaye iki uyu munsi ko utavuga? Atarasubiza Caline abana arateruye ati: none se? Juma ahita amuca mu ijambo ati eehhh, ariko iyi modoka isigaye ishyuha, ese ubundi uwashyiramo umuziki?? Confiance utari unameze neza ati ntiwumva se ahubwo, bataracuranga telephone irasona, Juma asanga si iye Confiance nawe abona si iye, ubwo yari ya telephone Caline afite ahita ayizimya, nabo ntibabyitaho barikomereza.
Bageze mu rugo Caline ahita yirukira mu cyumba cye atanariye kandi Ubundi yatahaga abaza ibiryo erega barumirwa, Brigitte agenda amukurikiye ageze Ku rugo asanga yarukinze, ubwo Caline yahise yatsa ya telephone asangamo message ivuga ngo: Rukundo mwana wanjye ese uri amahoro? mbwira ndumva ntatuje!!
Caline mu byishimo byinshi, afungura urugi asohoka ahobera umuntu wese abonye avuga ijambo rimwe ati: Rukundo, Rukundo, Rukundo kugeza agiye kuryama.
Confiance ageze mu cyumba cye asangamo ikoti atazi nyiraryo, niko kujya kubaza Caline mu cyumba cye agezemo ati Cali wamenyera nyiri iri koti?
Caline aramwenyura ati birumvikana erega njye ntacyo ntaba nzi, ati ngaho mbwira se cherie wanjye.
Caline arahaguruka azaza asanga Confiance at iryo koti, ataravuga telephone ya Confiance iba irasonnye, Asanga ni numero atazi. Mu kwitaba, yumva umuntu amubwira ati manuka hano hasi Ku irembo urakenewe byihutirwa.
Confiance amanuka yiruka, ahageze asanga…………………………………..
Igice cya 4 nikigucika uraba uhombye


text:
ISOMO RYA MBERE
Isomo ryo mu ibaruwa yandikiwe Abahebureyi (Heb 13, 1-8)
Bavandimwe, 1nimwikomezemo urukundo rwa kivandimwe. 2Ntimukibagirwe kwakira abashyitsi, kuko hariho ababikesheje kwakira abamalayika batabizi. 3Muzirikane abari mu buroko nk’aho mwabaye imbohe hamwe na bo; muzirikane kandi abababazwa kuko namwe mufite umubiri. 4Ugushyingirwa nikubahwe na bose, n’uburiri bw’abashakanye buzire inenge, kuko Imana izacira urubanza abasambanyi n’inkozi z’ibibi. 5Imibereho yanyu izire ubugugu, munyurwe n’ibyo mufite, kuko Nyagasani ubwe yavuze ati «Sinzaguhara kandi sinzagutererana!» 6ku buryo dushobora kuvuga nta shiti tuti «Nyagasani arampagarikiye, nta kizantera ubwoba; mbese ni nde wagira icyo antwara?» 7Nimuzirikane abayobozi banyu, ababamenyesheje Ijambo ry’Imana; mwitegereze uko barangije ubutumwa bwabo, maze mukurikize ukwemera kwabo. 8Yezu Kristu ntahinduka, ari ejo, ari none, no mu bihe byose.
ZABURI (Zab 27 (26), 1, 3, 5, 8c-9b)
Inyik/Uhoraho ni urumuri rwanjye n’agakiza kanjye.
Uhoraho ni urumuri rwanjye n’agakiza kanjye,
ni nde wantera ubwoba?
Uhoraho ni urugerero rw’ubugingo bwanjye,
Ni nde wankangaranya?
Kabone n’aho igitero cyose cyaza,
kigashinga ingando kinyibasiye,
umutima wanjye nta bwoba wagira na busa;
n’aho intambara yarota, nakomeza kwizera.
Koko rero igihe cy’amage,
Ampa aho nikinga mu nzu ye,
Akampisha mu bwihugiko bw’ihema rye,
akanshyira ahantu hakomeye nk’urutare.
Uhoraho, uruhanga rwawe ni rwo nshakashaka
Ntumpishe uruhanga rwawe.
Wirakara ngo uhinde umuyoboke wawe,
ni wowe muvunyi wanjye.
IBANGONDIRIMBO RIBANZIRIZA IVANJILI (Mt 5, 10)
Alleluya Alleluya.
Hahirwa abatotezwa bazira ubutungane,
Kuko ingoma y’ijuru ari iyabo.
Alleluya.
IVANJILI
+ Amagambo yo mu lvanjili ntagatifu uko yanditswe na Mariko (Mk6,14-29)
Muri icyo gihe, 14umwami Herodi yumva bavuga ibya Yezu kuko izina rye ryari rimaze kwamamara, bavuga ngo «Yohani Batisita yazutse mu bapfuye! Ni cyo gituma yifitemo ububasha bwo gukora ibitangaza.» 15 Abandi bakavuga ngo «Ni Eliya.» Abandi kandi ngo «Ni umuhanuzi nk’abandi bahanuzi ba kera,» 16Herodi abyumvise aravuga ati « Ni Yohani, umwe naciye umutwe, none akaba yarazutse!» 17Koko rero Herodi yari yatumye abantu bo gufata Yohani no kumubohera mu buroko, abitewe na Herodiya, umugore wa murumuna we Filipo, Herodi yari yaracyuye, 18Kuko Yohani yari yarabwiye Herodi ati «Ubujijwe gutunga umugore wa murumuna wawe.» 19Herodiya na we yahoraga ahigira Yohani agashaka no kumwicisha, ariko ntabishobore, 20kubera ko Herodi yatinyaga Yohani bigatuma amurengera, abitewe n’uko yari azi ko ari umuntu w’intabera kandi w’intungane. lyo yabaga yamwumvise yabunzaga imitima cyane, nyamara yakundaga kumwumva.
21 Nuko haza kuba umunsi mukuru, ubwo Herodi yari yahimbaje isabukuru y’ivuka rye maze atumira abatware be, n’abakuru b’ingabo ze hamwe n’abanyacyubahiro bo mu Galileya. 22Umukobwa wa Herodiya araza arabyina, ashimisha Herodi n’abatumirwa be. Nuko umwarni abwira umukobwa ati «Nsaba icyo ushaka cyose, ndakiguha.»23Aramurahira ati «lcyo unsaba cyose ndakiguha, kabone n’iyo cyaba icya kabiri cy’igihugu cyanjye.» 24Umukobwa arasohoka abaza nyina ati «Nsabe iki? Undi aramusubiza ati « Saba umutwe wa Yohani Batisita.» 25Umukobwa agaruka bwangu asanga umwami, amusaba avuga ati «Ndashaka ko umpa nonaha umutwe wa Yohani Batisita ku mbehe.» 26Umwami biramushavuza cyane, ariko kubera indahiro ye n’abo yari yatumiye, yanga kwivuguruza. 27Ako kanya umwami yohereza umwe mu ngabo ze, amutegeka kuzana umutwe wa Yohani. Uwo mugabo aragenda, amucira umutwe mu buroko. 28Nuko azana umutwe ku mbehe maze awuha uwo mukobwa, umukobwa na we awuha nyina, 29Abigishwa ba Yohani babyumvise, baraza bajyana umurambo we, barawuhamba.


text:
Menya Bibibiya: Soma ibitabo, Kurikira inyigisho, reba films, reba documentaires,....
Aha muri iki gice, tuzajya tubagezaho ibintu byose byabafasha kurushaho gusobanukirwa na Bibiriya. Tuzajya tubagezaho:
- Ibitabo
- Christian video
- Inyigisho zitandukanye
- Programs za mudasobwa na software
- ..... Ibindi byose byabafasha.
Muge musura iki gice kenshi kugirango murebe ibishya bihari.
- Niba wifuza kwiga Bibiriya mu buryo bwimbitse (Mu gifaransa), kanda hano
- Niba wifuza ibitabo bya gikristo biri mu gifaransa, kanda hano
- Niba wifuza ibitabo bya gikristo biri mu cyongereza, kanda hano
- Niba wifuza kureba za documentaires zakozwe kuri Bibiriya, kanda hano
- Niba wifuza kureba amakarita n'imirongo ndanga-bihe (timeline), kanda hano


text:
Iyo Yesu atantabara ubu mba narishwe n’urumogi, kanyanga cyangwa se inkoni nzira kwiba
Imana ni umubyeyi igira urukundo kandi imbabazi zayo ntizigira umupaka, uwo uriwe wese, ibyaha waba warakoze byose iyo uyemereye irakubabarira.Uyu munsi turabagezaho ubuhamya bwa mwene data Imana yatabaye ikamukura habi, kuri we ngo “iyo itamubarira aba yarishwe n’urumogi, kanyanga cyangwa se inkoni azira kwiba, ariko ubu arashima Yesu ko amaraso yameneye ku musaraba ariyo yamwogejemo ibyaha bye akabibabarirwa, ati “Ubu sinkiri umujura, ndi umwana w’Imana, ariko byari bikomeye nk’uko ngiye kubibabwira.
Nitwa Twahirwa Jean Baptiste bakundaga kwita Jumelle ndi umuhungu wa Gasana Jean Marie Vianne na MUKARURINDA Annonciata, mvuka mu mu Karere ka Gicumbi, ubu mba mu mujyi wa Kigali mu karere ka Gasabo, Nize amashuri yisumbuye muri College APEGIRUBUKI – I Rutare mu Karere ka Gicumbi, aha nkaba narahize ndemerewe cyane kuko ntari nakamenye Yesu.
Umunsi wa mbere ngeze muri APEGIRUBUKI naraye nkubiswe…
Ubusanzwe natangiye ingeso z’ubucakura n’ubujura ndi umwana muto cyane,nibuka ko nkiga mu mashuri abanza ku ishuri ntajyaga nihanganira umwana wizaniye impamba iyo ari yo yose, iyo nabonaga wapfunyitse inanasi narayikwibaga nkayirya, uwabaga yazanye agafiriti bikaba ukon ’ibindi…..,
Ngeze mu mashuri yisumbuye muri College APEGIRUBUKI ku munsi wa mbere ninjiye muri icyo kigo nanyoye ikigage kirimo kanyanga nasinze, maze umuyobozi ushinzwe ikinyabupfura turahura arankubita ariko ntacyo byambwiraga kuko numvaga ndi mu kuri.
Nafunzwe incuro zigera kuri eshanu….
Aho ku kigo maze kuhagera nagizei byago bikomeye ninjira mu itsinda ry’abanyeshuri b’ibirara ryitwaga Bon Gard de la season seche, iri tsinda ryanyoboye mu nzira mbi, gusa Imana ishimwe kuko muri bo hari benshi Imana yahinduriye amateka, nk’uko mu nzira ijya mu ijuru umuntu agira abajyanama beza nina ko mu nzira ijya kurimbuka akenshi uyoba agira ababimufashamo, muri iritsinda rero twakoraga ibyaha bitandukanye ariko cyane cyane kunywa ibiyobyabwenge.
Muri iritsinda nahigiye gukora indangamanota, dukoresheje imiti ya feri,
Muri icyo gihe ikoranabuhanga ryari ritarasakara kuko rero indangamanota zandikishwaga ikaramu ntabwo bigeze bamvumbura, byumvikaneko abo nazikoreraga ari ababaga birukanwe, basibijwe cyangwa se bagize amanota make. Nize kandi gucuruza kanyanga, ndibuka ko rimwe njye na bagenzi banjye twigeze kwigira abayobozi, tujya mu cyaro aho bazicuruzaga turazibaka natwe tujya kuzicuruza, icyo gihe aba porisi ba komini baramfata ndabacika ariko kuko bari bamenye baza mu kigo n’abayobozi b’ikigo baramfata baramfunga.
Nongeye gufungwa nzira gutera ibuye umuyobozi wari ushinzwe ikinyabupfura witwaga NIYONZIMA Eugene
Ubu uyu muyobozi iyo ambonye ashima Imana ko ibasha guhindura amateka y’abantu, icyo gihe yanze kunyirukana, ariko biza kuba ngombwa ko mfungwa.Nigeze kurya amafaranga y’ishuri baranyirukana, nyuma yaho rero bamfata nagarutse mu kigo batinya ko nateza umutekano muke muri bagenzi banjye na bwo ndafugwa, hari izindi ncuro ebyiri ntibuka ariko icyo nibuka navuye muri icyo kigo mfunzwe incuro nyinshi. Ntabwo byarangiriye aho kuko ubujura narabukomeje, navuga nk’uburyo twagurishaga intebe zo mu kigo, taburete tukayigurisha 200 n’ibindi, hari ubwo inyota yatwishe twigira inama yo kujya kwiba ihene, twarabikoze twiba ihene 3, ariko nafashwe ngeze ahitwa Nyamutegera ngiye kuzigurisha mu isoko rya gaseke,,
Bene data icyo nababwira ni uko byari biteye ubwoba, murumva namwe umunyeshuri umeze gutyo kandi uri mu kiciro rusange nari ndushye, ababyeyi banjye bo bari barashavuye ariko nyine ibyaye ikiboze irakirigata.Hagati aha icyo navuga ni uko Imana ivubira imvura abeza n’ababi, muri ubwo bujiji bwose Imana njye yampaga ubwenge bwo mu ishuri,n’ubwo nabaga ntarikandagiyemo aho nagarukiraga naratsindaga.
Nakijijwe umunsi nari nizeye ko ndibusambane bwa mbere …..
Mu byaha byose nanyuzemo Imana yari yarandinze sinasambana, ariko satani we ntiyanyuzwe, umunsi umwe rero numva nanjyeko nkwiye kugera ikirenge muri bagenzi banjye b’abasambanyi, nuko ntegura uwo mugambi ari ku cyumweru, nzinduka kare kare saa 05:45’ Am, n’ubwo mubo na rimwe na rimwe duseta ibirenge mu murimo w’Imana, ujya kurimbuka arihuta kandi arazinduka, nari mfite amafaranga 45,000 Frw ndayafata mfata gahunda n’umwana w’umukobwa ko tujya gusambana, ngeze kucyapa cyo kwa Mironko muhamagaye numero ye ndayibura, biba ngombwa ko njya kwa masenge mu biryogo mpageze ansaba ko tujya gusenga, Imana rero yo igira inzira zayo inyuzamo ngo idukize.
Ngeze mu rusengero umu Pastori wigishije yaravuze ngo “PETERO N’UBWO YAHUBUKAGA ARIKO KIRIYA GI-TYPE CYAGIRAGA ISHYAKA RY’UMURIMO W’IMANA”, mbyumvise ndibwira ngo ubwo uyu mu Pastori avuga iby’aba-type nawe ni umu type, nzajya nza kwisengera hano twivugire iby’aba-type, gusa sinahise nkizwa kuko uwo mugoroba naraye nyoye amacupa 13 ya Miitzing, icyumweru cyakurikiye, nasubiye kuhasengera ntegereza ko avuga umu type ndaheba, ahubwo aravuga ngo “Yewe uhagaze mu nzira va mu muryango abandi binjire, ntabwo nabashaga kubyumva ariko Imana yari imfiteho umugambi, nakomeje gutyo bidatinze ndakizwa, mbatirizwa muri Goshen Holy Church, iza kwimukira I Muhanga, mpita njya gusengera muri United Christian Church (UCC), maze kuhava Uwiteka anjyana gukorera umurimo wayo muri ADEPR, ubu ndi umukiristo mu itorero rya ADEPR Gatenga, umudugudu wa Karambo, ndi umuririmbyi muri Chorale Silowamu.
Imana yantuye umutwaro….
Bene data nta kintu ntaboneye ku Mana muri iyi nzira, Imana yamaze umubabaro, yankijije inyota y’itabi, ankiza gukunda urumogi, ikiza kwiba impa umwuka wera, ubu ndanyuzwe mfite amahoro , gusa “mbikuye kumutima nshimiye abagize uruhare mu gukizwa kwanjye bose reka mvuge ngo Imana ibahe umugisha, kandi mboneyeho umwanya wo kubwira abatarakizwa ngo Yesu yicaye ku ntebe y’imbabazi,bene data bakiri mu byaha nababwira ngo turi mu gahe k’imbabazi, Yesu arashaka ko bava aho nari ndi, nta mahoro yo mu byaha, nibaze kandi mu Mana niho amahoro abonerwa, naho abakijijwe nababwira ngo Imana igiye kugororera buri wese ibikwiye ibyo yakoze, nibakomeze bawukore bawukunze bazagororerwa. Twahirwa Jean baptiste


text:
My special dreams
Episode ya 17
Duherukana ubwo nabonye kukazi bikomeje kwanga kubera iyo sura y’ umuziranenge yanzaga mumaso mpita mfata umwanzuro
.
Ubwo nahise mfata umwanzuro wo kujya ku isoko nkakagura ubundi yaza nkakamuha , ninako byagenze rero , nahise njya mu isoko , ngura kagakinisho , ubundi ndagenda nicara hafi yicyo gipangu , ubundi nkomeza gutegereza , sinzi uko wamwana yavuye ku ishuri byari bibaye nka sa kumi nimwe , mukubise amaso , ndeba iyi ndoro nziza , ngenda musanga , kuko nari mfite kagakinisho yakundaga nawe yakomeje kundeba , kugeza ubwo nasitaye kuri mukuru we bari kumwe , ubundi ahita ansunika mpita ngwa hasi , wamwana aza ansatira arampagurutsa arangije arambwira ati komera , nkimara kumva akajwi ke kankomeza numvise ubushyuhe bwirutse umubiri wose , nange niko kwihagararaho ngo ntacyo mbaye humura.
.
Ubwo uwo mukuru we yahise avuga
We: ese nkicyi cyana gisa gutya cyaje kumara iki hano ? niba waje kutwiba isubirireyo
Ubwo nahise niyumvamo ko bazi ko ndumujura , ntangira gutitira nshaka aho ndi buhere nsaba imbabazi ndetse nsubiza wamwana ibye mbura aho mpera.
Nkiri muri ibyo mukuru we aba aravuze , josee ngwino twigendere kano kagegera karadutindije
Ubwo nahise menya ko ariko yitwa , ngiye kumva numva aravuze
Josee: aka gakinisho ni keza pee, uziko ari nkakakandi nari ngiye kugura nkabura amafaranga yanjye . Ubwo yahise atangira kurira , nange ntangira kumuhoza , mfatanije na mukuru we , hashyize akanya nibwo nange niyemeje kuvuga byose uko byagenze ndangije ndakamuha ubundi ndagenda .
Ubwo noneho numvise mbohotse mpita nisubirira mukazi , noneho nakoraga mumifuka mfite courage nyinshi kuko icyari cyimbangamiye nari maze kugikura munzira , amasaha yaje kugera ubundi mfata inzira ndataha .
Nkigera mungangi noneho nari meze neza cyane akanyamuneza ari kose ariko icyagarukaga mumutwe wange ni josee , ubwo twatumuye akumugoroba , ubundi turaryama.
.
Ubwo mba nambaye ikoti ryiza , ngenda abantu bose bandangariye , ngiye kureba umukobwa mwiza , ariko ngeze iwabo nsanga barimutse , mpita ndikuramo , ubundi niruka ntazi iyo ngana , nshakisha uwo mukobwa mwiza , ariko nkomeza kumubura , abambona bose bakanseka bareba uko nataye umutwe , ariko nge sinabitaho ,sinzi ukuntu imodoka yaje kunshaho , ndebye neza mbona ayirimo , niko kuyirukaho , sinzi uko nagize amahirwe mba mbonye moto nyikubitaho , motali yakije yanga kugenda , ngize ngo nyiveho nkurikire imodoka , iranga iransiga , ubwo irenga nyireba , nkiri muribyo nagiye kumva numva urushyi ngo pooo , ubwo nkangukira hejuru , bagenzi bange baba barambwiye , ese uri gusakuza gutyo uyobewe ko turi mungangi , uragira ngo uturaburiza maze police idusange aha koko?
.
Ubwo nibwo namenye ko zari inzozi gusa zanteye ubwoba bwinshi ariko kuko ntawe nari kuzibwira nahisemo kuruca nkarumira
.
Ubwo mugitondo twarabyutse dufata icyayi ariryo tabi , ubundi twerekera mukazi , nageze ku isoko nkibisanzwe , mba mbonye josee iwabo ari kugipangu , akimbona yahise aza yiruka nange nkomeza kumwitegereza ngo ndebe aho yerekeza kabone ko iyo namubonaga namukuragaho amaso aruko arenze , nagiye kubona mbona ansatira nge nkagirango ndarota natunguwe no kubona angezeho ,ampereza umukono , ankozeho numva mfashwe namashanyarazi , ariko murako kanya aba arandekuye ,agahinda kaba karanyishe kuko numvaga atandekura.
.
Ubwo aba arambwiye
We: uziko uyu munsi niriwe hariya kugira ngo ndebe ko nakubona ?
Njye: yooo pole disi nagutindije
We: ntakibazo
Njye: wanshakiraga iki ? nizereko atarukugirango ubwire papa wawe maze akaza akankubita
We: humura rwose , ahubwo cyagihe nageze murugo mfite cyagikinisho , ubundi mama ambaza aho nagikuye , mubwira byose , nawe mbona biramutangaje , ubundi ahita ambwira ngo ninkubona nzamukwereke , none rero naje hano kugira ngo ninkubona ,nkubwire tuze kujyana murugo akubone
Njye : sinaza rwose , nukuntu abagore bakubitana , atankubita
We: humura mama nimwiza , rwose wahita unigumira murugo maze ntuzongere kwiba
Njye: oya rwose ,ahubwo umubwire ansange hano kuburyo najya kunkubita ndahita niruka
We: ntakibazo noneho reka njye kumubwira aze gusa ntugire aho ujya tutaza tukamukubura
Njye: ntaho njya gusa nimutinda nkibonera akazi sikanshika
.
Ubwo josee yahise agenda , nange mukurikiza amaso kugeza yinjiye murupangu , ubundi arafunga nange nsubiza ubwenge kugihe mugihe ntegereje ko azana na mama we. Ubwo nahise ngenda mfata amabuye 2 nyashyira mumifuka kugira ngo niyibeshya akankoraho mumene umutwe ubundi ndaza nicara hahandi josee yansize.
.
Ntibyatinze nagiye kubona mbona josee azanye numumama basa ,ubwo mpita menya ko ari nyina , ubundi nange ntangira kwisuganya nkora mumifuka , ngo nitegure urugamba ariko ntungurwa no kubona uwo mumama aje akansuhuza neza nurugwiro rwinshi , ubundi nange muhereza umukono arangije arambwira
We: bite mwana muto?
Njye : nibyiza
We: rero ejo jose yaraje atubwira uko wamwibye amafaranga ,
Akivuga gutyo nahise ntangira gutitira ntekereza ko agiye kunkubita , ariko nkiri muribyo , aba aravuze
We: wigira ikibazo mwana wa, rero icyo nashakaga kuvuga ni uko yambwiye ukuntu wamusubije agakinisho ke , gusa twumvise nubwo wari wamwibye , ufite umutima mwiza , ubwo twifuza kugushimira
Njye: murakoze kuba mwabitekerejeho nabyo nibyiza kandi buriya n’ Imana yarangije kugushimira
We: uziko ntangaye burya uzi n ‘Imana koko?
Njye: kera nakundaga kujya gusenga rero , buriya na ndakuramutsamariya ndayizi
.
Ubwo yahise aseka cyane, arangije arambwira ati ” rero naganiriye numugabo , twemeranya ko twakuzana murugo , ukabana nabana nkabandi
Njye : murakoze , ndabashimiye ,ntago narinzi ko hakiri abantu beza nkamwe
We: nanjye ndagushimiye , ahubwo ushatse wahita uza tukajyana
Njye: nubwo mbashimiye , nishimiye uwo mutima mwiza mugize ariko ibyo kuza byo nzabanza mbitekerezeho kuko mfite ahandi mba
We: uuuuhhh burya se ufite aho uba ukaba wiba? njye narinzi ko uri mayibobo
Njye: erega na mayibobo zigira aho ziba , kandi nazo zigira uko zibaho
We: nukutwihanganira twe ntituba tubizi , twe tuba twibwirako bataha aho babonye
Njye: siko biri pe buriya tugira aho tuba
We: nonese wabyizeho ukaza ukabana nabandi bana koko?
Njye : nakaje ariko kereka unyemereye ko uzajya unzanira kugatabi
We: ampayinka ,ubu se nawe ujya usomaho
Njye : umva bille ndagaswi , ubuse urabona nashobora akazi nte ntasomyeho
We: uzaze tuzareba uko twajya tukagushakira
Njye: niba aribyo nzaza , gusa nikabura nzisubirirayo , ariko reka manze nge gusezera kubo twabanaga
We: we reka tugende , nizere ko ejo tuzahita tujyana
Njye: ntakibazo
.
Ubwo twasezeranyeho , noneho nabonaga na josee yatwawe , kuburyo barinze bagera kugipangu akireba inyuma , ariko bamaze gufunga nibwo namjye nibutse ko ndi mukazi , ubundi nkorana umurava kuko bwari bunije ndangije nderekera.
Twageze mungangi , ubundi tutumura kugatabi nkibisanzwe , turangije dutangira kuganira , uko umunsi wiriwe n’amafaranga twabonyemo , ariko nshaka uburyo ndibutungukirize babasore twabanaga ko ngiye kugenda , natekereza ko bambwiye ko ningenda agatwe kange bazakamanika mugiti nkumva neza umusatsi umvuyeho.
Ubwo nahise nikoza hanze ntumurira rimwe tubiri ubundi ngaruka nuzuye imyuka , ubundi ntangira kubabwira
Njye: uyu munsi rero nakoze neza
Bo: twabibonye, kuko wanazanye menshi
Njye: gusa nahuye nikimama kiramfata kiranganiriza
Bo : urabe utakibwiye ibyacu naho tuba kuko police ntitwayikira
Njye: simunzi se ? njye ndi bille kabisa , ubwo namweretse ko turi kumwe ariko ntacyo namutungukirije , gusa yansabye ko najya kubayo
Bo : niba arumukire , ubyemere ujyeyo , wenda wazajya uduha kubyo kurya byaho , ugacunga ukanamwiba nkubukaro , ubundi natwe ukaduha .
Njye : ubwo se umuntu yakugirira neza gutyo warangiza ukamwiba?
Bo: umva bille ndagaswi , utamwiba se ? arikose ubundi ubwo uramutse ugiyeyo , ubwo washobora kuhaba utanywa kugatabi?
Njye : sinkibyo se ? gusa yambwiyeko azajya akanshakira
Bo: yakubeshye ,ubwo se yagakurahe?
Njye: nange nabonye ko ari kumbeshya , gusa ninkabura nzahita nikatira ngaruke
Bo : courage petit
.
Ubwo umwanzuro warafashwe , ubundi turaryama , ariko naraye nibaza uko nzabaho ningerayo , nkibaza agatabi nikabura uko nzahita ntaha , ariko burinda bucya ntarabona igisubizo.
Ubwo bwarakeye , tufata kugatabi , ubundi twerekeza mukazi gusa kuringe nari ngiye guhindura ubuzima .
Ubwo naragiye ngeze kwa josee mpagarara hafi yigipangu ariko nanga gukomanga , hashize akanga mbona imodoka irasohotse ndebyemo mbona umugabo utwaye abana bambaye uniform , mpita menya ko ari se wa josee , ubajyanye ku ishuri , sinzi ukuntu hashize akanya haba hasohotse umumama wambaye neza ndebye neza nsanga ni mama josee , ubwo mpita niruka ubutareba inyuma.
.
Ntuzacikwe na episode ya 18


text:
IMIBEREHO IKWIRIYE ABAKRISTO
Urukundo nyakuri ni iki?
Yehova atangiza umuryango, yifuzaga ko umugabo n’umugore babana akaramata (It 2:22-24). Bashobora gutana ari uko gusa umwe aciye inyuma mugenzi we (Ml 2:16; Mt 19:9). Kubera ko Yehova yifuza ko abashakanye bishima, yashyizeho amahame yafasha Abakristo guhitamo neza abo bazabana no kugira urugo rwiza.—Umb 5:4-6.
MUZABANZE MUREBE VIDEWO IVUGA NGO URUKUNDO NYAKURI NI IKI?, HANYUMA MUSUBIZE IBI BIBAZO:
Kuki inama Frank na Bonnie bahaye Elize yarangwaga n’ubwenge n’urukundo?
Kuki bidahuje n’ubwenge gutekereza ko uzahindura uwo murambagizanya?
Ni iyihe nama Paul na Priscilla bahaye Elize?
Ni iki cyatumye Jake na Megane bagirana ibibazo?
Ni ibihe bintu by’umwuka John na Elize bari bahuriyeho?
Kuki wagombye kumenya “umuntu uhishwe mu mutima” mbere y’uko mwemeranya kubana (1Pt 3:4)?
Urukundo nyakuri ni iki (1Kr 13:4-8)?


text:
Mu bihe byashize inzego z’umudugudu zahwihwishijwemo dutanga serivisi itanogeye umuturage ndetse hanavugwa ruswa zakwaga n’abakuru b’imidugudu, mu turere twa Ngoma na Kirehe [aho twabashije kuganiriza abaturage kuri iyi ngingo], bagaragaje ko ibyo byabaye amateka.
Mukakamari Cecile wo mu mudugudu wa Kiyovu mu kagari ka Nyabikokora muri Kirehe, avuga ko ubu ntawe ugisabwa kugira icyo atanga iyo akeneye serivisi ku mukuru w’umudugudu, ati “ubu hari ugifata ruswa se cyangwa ngo yinube mu guha umuturage serivise! Umuyobozi tumutora tumuziho ubunyangamugayo”.
Mukakamari Cecile/umuturage
Ngabo Norbert wo mu mudugudu wa Rugero uri mu karere ka Kirehe nawe avuga ko hari impinduka zikomeye zabayeho, ko imitangire ya serivisi y’umukuru w’umudugudu itandukanye n’uko byari byifashe nko mu myaka 3 ishinze, yagize ati “Ubu umukuru w’umudugudu wacu ndamushima rwose, iyo ushaka serivisi arayiguha akanagufasha akagusobanurira inzira zose wacamo kugirango ibyo ushaka bikemuke vuba”.
Ibi kandi twanasanze ariko byifashe mu karere ka Ngoma, aho abaturage bavuga ko serivisi zo mu midugudu ari nta makemwa, by’umwihariko bo bakaba barafashijwe n’agashya bihariye k’amasibo aho usanga ingo 15 zegeranye zikora isibo imwe ibibazo byose bikaba ariho bicocerwa ndetse hagakorerwamo n’izindi gahunda z’iterambere.
Kabahizi Hamis wo mu murenge wa Murama mu karere ka Ngoma avuga ko umukuru w’umudugudu afitiye akamaro gakomeye abaturage, yagize ati “Ukeneye serivisi ntibitwara iminsi 2 utarayibona, akenshi ndetse ujyayo bakarara babikurangirije ugahita ujya ku kagari, kubera n’amasibo turimo birihuta cyane”. Akomeza avuga ko icyo kubura umuyobozi w’umudugudu cyangwa kugira icyo abaka bamaze kukibagirwa ndetse ngo cyanahindutse icyaha imbere y’abantu, agatanga ubuhamya ko we ubwe aherutse gusaba icyangombwa cyo kongera umwana ku cyiciro cy’ubudehe ariko byamutwaye iminsi 3 gusa no ku kagali yahageze.
Rwiririza Jean Marie Vianney, umuyobozi w’Akarere ka Ngoma wungirije ushinzwe iterambere ry’ubukungu, avuga ko Njyanama yafashe umwanya wo gusura komite nyobozi y’umudugudu, yagize ati “Twaganiriye na bo tubigisha imitangire ya serivisi nziza, tubereka umuyobozi ubereye umuturage, ko nta mpamvu yo kumurenganya cyangwa kumuha serivisi aguhaye ruswa. Ikindi cyahinduye imyumvire y’abayobozi b’imidugudu ndetse n’abaturage ni gahunda twashyizeho y’amasibo, isibo y’ingo 15 iba ifite umuyobozi wayo n’abajyanama, ibigera ku muyobozi w’umudugudu biba byabanje mu isibo”.
Rwiririza Jean Marie Vianney, umuyobozi w’Akarere ka Ngoma wungirije ushinzwe iterambere ry’ubukungu
Umuyobozi w’Akarere ka Kirehe, Muzungu Gerard avuga ko hari gahunda zashyizweho zafashije mu guhindura imyumvire y’abayobora imidugudu ndetse n’abaturage, yagize ati “Abagize inzego z’ibanze bakimara gutorwa muri iyi manda barigishijwe bagaragarizwa amakosa bagenzi babo bakoze n’ingaruka yagize kuko akenshi banakoraga amakosa kubera kutamenya ingaruka zayo. Habayeho itorero kuva ku rwego rw’akarere kugeza kuri komite nyobozi y’umudugudu. Ikindi cyafashije ni inteko z’abaturage ziba buri wa kabiri, ntabwo umuturage akihererana umukuru w’umudugudu ngo abe yamuha ruswa. Ikindi ni uko abaturage bafite ububasha bwo kweguza ugaragayeho amakosa bagatora undi.”
Umuyobozi w’Akarere ka Kirehe, Muzungu Gerard
Ku rwego rw’umudugudu ni ho serivisi nyinshi zitangwa mu nzego za Leta zitangirira, kuba abayobora uru rwego nta mushahara bagenerwa biri mu byashyirwaga mu majwi nka kimwe mu bituma baka ruswa abaturage cyangwa serivisi batanga zikadindira n’ubwo ubu abaturage ndetse n’abayobozi bagaragaza ko nta sano byari bifitanye ahanini byaturukaga ku myumvira.


text:
Meteo Rwanda yatangiye gukorana n’abahinzi bya hafi mu rwego rwo gukuraho imbogamizi bahura nazo mu kutamenya amakuru y’igihe cy’ihinga.
Ubu buryo bwo gukoresha ubutumwa bugufi buje bwiyongera ku guhanahana amakuru byakorwaga ku maradiyo n’abajyanama b’ubuzima bageraga mu baturage.
Ku wa gatanu tariki 30 Nzeli 2017, abakozi b’icyo kigo bahuguye abakozi b’Akarere ka Ruhango bashinzwe ubuhinzi, abajyanama b’ubuhinzi n’abafatanyabikorwa batandukanye mu Karere ka Ruhango ku ikoreshwa ry’iteganyagihe
Twahirwa Anthony ushinzwe iteganyagihe n’uko rishyirwa mu bikorwa muri Meteo Rwanda, avuga ko amakuru bafite abahinzi bazayabyaza umusaruro.
Yagize ati “Turashaka ko amakuru dufite abahinzi bayabyaza umusaruro tuzajye dukomeza kubaha andi makuru kugira ngo bayakoreshe uko bikwiye.”
Byiringiro Emmanuel umuyobozi w’ubuhinzi, ubworozi n’umutungo kamere muri ako karere avuga ko amakuru y’iteganyagihe atuma babasha kubwira abahinzi icyo bagomba guhinga bitewe n’igihe imvura izagwira.
Yongeraho ko hateganywa kugeza amakuru ahagije ku bajyanama b’ubuhinzi, kuko amakuru y’iteganyagihe asanzwe agera ku rwego rw’akarere n’umurenge aho bakoresha imbuga nkoranyambaga za Watsap.
Ati “Twavuganye n’abashinzwe iteganyagihe tubaha numero z’abajyanama b’ubuhinzi aho bazajya bahabwa amakuru ku iteganyagihe. Icyo amakuru adufasha ni uko niba tuzi ngo imvura izagwa mu mezi ane, tumenya ko tugomba kubwira abahinzi icyo bagomba guhinga bitewe n’uko buri gihingwa kigomba kugira igihe kigomba kwerera.”
Safari Gaspard umujyanama w’ubuhinzi mu Mudugudu wa Muremera mu Murenge wa Kabagari, avuga abajyanama b’ubuhinzi batari basobanukiwe n’uko iteganyagihe rikora bigatuma hari bamwe babyumva ukundi.
Meteo Rwanda, ibinyujije mu bajyanama b’ubuhinzi, isaba abaturage gukurikiza amakuru ibaha no kwegera abashinzwe ubuhinzi mu mirenge n’abajyanama b’ubuhinzi. Ibyo ngo bizabafasha kugira amakuru ajyanye n’igihe nyacyo cy’ihinga aho guhora mu rujijo.


text:
KU BUFATANYE N’ITORERO INYAMIBWA AERG, KAMINUZA Y’ U RWANDA ISHAMI RYA HUYE TWONGEYE KUBATEGURIRA GAHUNDA TWISE URUHONGORE RW INYAMIBWA YO KWIGISHA ABANA BARI MU KIGERO CY’IMYAKA 6 KUGEZA KURI 16 BYINSHI BYUBAKIYE KU MUCO NYARWANDA. MUBYO BAZIGA HARIMO KUBYINA IMBYINO GAKONDO, KURIRIMBA, KWIVUGA,GUCA IMIGANI,GUSAKUZA, KUVUGA AMAHAMBA N’AMAZINA Y’INKA,KUVUGA NEZA IKINYARWANDA N’IBINDI.
KWIYANDIKISHA BYARATANGIYE. UZANA N’UMWANA KURI GYMANSE MU MINSI YO KWIGA CYANGWA UGAHAMAGARA NIMERO YA TELEFONE IGENDANWA ARIYO 0784 94 97 99. NI AMAFARANGA IBIHUMBI BITATU (3000 Rwf) KU MWANA. KWIGISHA BIZATANGIRA KU ITARIKI 5/11/2014 BIKORERWE KURI GYMANASE NTOYA YA KAMINUZA Y’U RWANDA ISHAMI RYA HUYE BURI 1, BURI 3 NA BURI 5 KUVA SAA MBIRI ZA MUGITONDO KUGEZA SAA SITA Z’AMANYWA (08H00-12H00)
‘‘UMUCO MU BATO, UMUNYARWANDA NYAAWE W’ EJO HAZAZA’’
NB: ABABYEYI B’ABANA BITABIRIYE URUHONGORE RW'INYAMIBWA UMWAKA USHIZE BAZAHABWA DVD ZIRIHO AMAFOTO N'IMBYINO BY'ICYO GIKORWA CYOSE KU BUNTU!
MWATUMENYESHEREZA ABAKOZI N'ABANDI BOSE BAFITE ABANA BAKABAZANA.
Murakoze
Ubuyobozi bw’umuco na Siporo muri UR/CASS